Mose hyiraa mmusuakuw no (1-29)\nYehowa “basa a ɛwɔ hɔ daa” (27)\n33 Ansa na nokware Nyankopɔn nipa Mose rebewu no, eyi ne nsɛm a ɔka de hyiraa Israelfo no.+ 2 Ɔkae sɛ: “Yehowa fi Sinai bae,+Na ofi Seir hyerɛn wɔn so. Ɔhyerɛn fii Paran mmepɔw so,+Ná ahotefo mpempem pii ka ne ho,+Na n’asafodɔm wɔ ne nsa nifa so.+ 3 Ɔdɔɔ ne man;+Wɔn akronkronfo nyinaa wɔ wo nsam.+ Wɔbɛtenatenaa wo nan ase;+Wobetiee w’asɛm.+ 4 (Mose maa yɛn ahyɛde,Mmara a ɛyɛ Yakob asafo no agyapade.)+ 5 Ɔbɛyɛɛ ɔhene wɔ Yesurun*+Bere a ɔman no mpanyimfo+Ne Israel mmusuakuw nyinaa+ hyiae no. 6 Ma Ruben ntena ase, mma n’ase nnhyew,+Na mma ne fi mmarima so nntew.”+ 7 Na ohyiraa Yuda sɛ:+ “O Yehowa, tie Yuda+ adesrɛ,Na san fa no bra ne nkurɔfo mu. Ɔde ne nsa abɔ n’agyapade ho ban;*Boa no ma onni n’atamfo so nkonim.”+ 8 Nea ɔka faa Lewi ho ni:+ “Wo* Tumim ne wo Urim+ no yɛ nea odi wo nokware no dea;+Ɔno na wosɔɔ no hwɛe wɔ Masa no.+ Wo ne no dii asi wɔ Meriba nsu no ho.+ 9 Ɔno na ɔka kyerɛɛ ne papa ne ne maame sɛ, ‘Minnim mo.’ Ne nuanom mpo ɔpoo wɔn,+Na ne mma nso, wankogyina wɔn afã. Odii w’asɛm so,Na okuraa w’apam mu.+ 10 Ma wɔmfa w’atemmusɛm nkyerɛkyerɛ Yakob+Na wɔnkyerɛ Israel wo Mmara.+ Ma wɔnhyew aduhuam mmɔ afɔre huamhuam mma wo,*+Na wɔmmɔ ɔhyew afɔre wɔ w’afɔremuka so.+ 11 O Yehowa, hyira no ma onnya ahoɔden,Na ma w’ani nnye ne nsa ano adwuma ho. Wɔn a wɔsɔre tia no no, bubu wɔn nan mu,*Sɛnea ɛbɛyɛ a n’atamfo rensɔre bio.” 12 Nea ɔka faa Benyamin ho ni:+ “Ma nea Yehowa dɔ no no ntena ne nkyɛn dwoodwoo;Ɔmmɔ ne ho ban da mu nyinaa,Na ɔmfa no nsi akɔnkɔn.” 13 Nea ɔka faa Yosef ho ni:+ “Yehowa nhyira n’asaase,+Na ɔmma no nneɛma pa a efi soro,Obosu, ne nsu a efi fam.+ 14 Ɔmma no nneɛma pa a owia ma enyin,Na ɔmma no nnɔbae papa a bosome biara obetwa.+ 15 Ɔmma no tete mmepɔw* so nneɛma a eye,+Ne nkoko a etim hɔ daa so nneɛma pa. 16 Ɔmma no asaase so nneɛma pa ne nneɛma a ayɛ mu ma nyinaa bi,+Na onnya nea oyii ne ho adi wɔ nwura* a ɛredɛw mu no+ anim dom. Eyi nyinaa mmra Yosef so;Ɛmmra nea wɔpaw no fii ne nuanom mu no so.+ 17 N’anuonyam te sɛ nantwinini abakan,Na ne mmɛn yɛ ɛkoɔ* mmɛn. Ɛno na ɔde bepiapia* aman,Na wɔn nyinaa akogu asaase ano. Ɛno ne Efraim mpempem+Ne Manase mpempem.” 18 Nea ɔka faa Sebulon ho ni:+ “O Sebulon, ma w’ani nnye w’akwantu mu,Isakar nso, ma w’ani nnye wɔ wo ntamadan mu.+ 19 Wɔbɛfrɛ nnipa akɔ bepɔw so. Ɛhɔ na wɔbɛbɔ trenee afɔre. Na wobɛtwe* ɛpo mu agyapade bebreeNe anwea mu ademude* a ahintaw.” 20 Nea ɔka faa Gad ho ni:+ “Nhyira nka nea ɔbɛtrɛw Gad ahye mu.+ Ɔda hɔ te sɛ gyata,Na basa ne eti na ɔrebɛtew afi so. 21 Ɔbɛpaw nea edi kan,+Ɛhɔ ne ne kyɛfa a mmarahyɛfo de maa no.+ Na ɔman no mpanyimfo behyia. Ɔbɛda Yehowa trenee adi,Ne n’atemmusɛm a ɛfa Israel ho.” 22 Nea ɔka faa Dan ho ni:+ “Dan yɛ gyata ba.+ Obehuruw afi Basan.”+ 23 Nea ɔka faa Naftali ho ni:+ “Yehowa adom abu so ama Naftali,Na ne nhyira ayɛ no ma. Fa atɔe fam ne anaafo fam asaase di so.” 24 Nea ɔka faa Aser ho ni:+ “Wɔde mma ahyira Aser. Ma ne nuanom nnye no ntom,Na ɔmfa ne nan mmɔ ngo mu.* 25 Dade ne kɔbere na ɛbrambram w’aponkɛse akyi,+Na wo nkwa nna nyinaa wobɛtena ase dwoodwoo. 26 Obiara nni hɔ a ɔte sɛ Yesurun+ Nyankopɔn* no;+Ɔno na ɔfa wim bɛboa wo,Na ɔnam omununkum mu wɔ n’anuonyam mu.+ 27 Onyankopɔn ne wo guankɔbea fi tete;+Ne basa a ɛwɔ hɔ daa no kura wo mu.+ Ɔbɛpam w’atamfo afi w’anim,+Na ɔbɛka sɛ, ‘Sɛe wɔn!’+ 28 Israel bɛtena hɔ dwoodwoo,Na Yakob abura bɛtena hɔ kommWɔ asaase a hwiit* ne bobesa foforo wɔ so so.+Obosu befi soro asosɔ ama no.+ 29 O Israel, ma w’ani nnye!+ Hena na ɔte sɛ wo?+Ɔman a wɔwɔ Yehowa nkwagye,+Ɔno ne wo kyɛm a ɔbɔ wo ho ban+Ne wo sekan kɛse. Enti w’atamfo ho bɛpopo w’anim+Na wo de, wubetiatia wɔn so.”*\n^ Anaa “Ɔde ne nsa ako ama n’agyapade.”\n^ Asɛmfua “Wo” a ɛwɔ nkyekyɛm yi mu no gyina hɔ ma Onyankopɔn.\n^ Nt., “wɔ wo hwene mu.”\n^ Anaa “wɔn dwonku.”\n^ Ebetumi nso akyerɛ, “apuei fam mmepɔw.”\n^ Anaa “bɛpempem.”\n^ Anaa “wobefew.”\n^ Anaa “akorade.”\n^ Anaa “ɔmfa ngo nhohoro ne nan ho.”\n^ Anaa “Yesurun nokware Nyankopɔn.”\n^ Ebetumi nso akyerɛ, “wubetiatia wɔn mmepɔw ne wɔn nkoko so.”


ዘሌዋውያን 5 NASV – 3 Mose 5 ASCB | Biblica\nዘሌዋውያን 5 NASV – 3 Mose 5 ASCB\n3 Mose 5:1-19\nBɔne Ahodoɔ A Ɛsɛ Sɛ Wɔbɔ Ho Afɔdeɛ\n1“ ‘Obiara a ɔnka bɔne bi a ɔnim ho biribi ho hwee no di ho fɔ.\n2“ ‘Obiara a ɔde ne nsa ka adeɛ bi a amanneɛ kwan so, ɛho nte, te sɛ aboa bi a ne ho nteɛ no funu, sɛ ɔyɛ wiram aboa, sɛ ɔyɛ afieboa anaa aboa a ɔwea fam no, mpo sɛ wɔnnim sɛ wɔn ho agu fi a, wɔbɛfa no sɛ wɔn ho nte na wɔdi fɔ. 3Sɛ obi anhyɛ da na ɔde ne nsa ka biribi a ɛfiri onipa mu a ɛho nte na ɔte ne ho ase sɛ wayɛ saa adeɛ no a, ɔdi ho fɔ. 4Sɛ obi ka ntam a, sɛ ntam no yɛ anaa ɛyɛ ntanhunu no, sɛ ɔhunu sɛ ɛyɛ ntanhunu a, ɔdi ho fɔ. 5Sɛ obi di yeinom bi ho fɔ a, ɛsɛ sɛ ɔka ne bɔne no mu nokorɛ 6na ɔde odwanbereɛ anaa abirekyibereɛ bɔ afɔdeɛ ma Awurade. Ɔsɔfoɔ na ɔbɛbɔ onipa ko no bɔne no ho afɔdeɛ ama no. Ɔsɔfoɔ no nam saa afɔrebɔ yi so bɛpata ama no.\n7“ ‘Sɛ ɔyɛ ohiani a ɔrennya odwammaa mfa mma Awurade a, ɔmfa nturukuku mmienu anaa mmorɔnoma mma mmienu mmra sɛ ne bɔne ho afɔrebɔdeɛ. Nnomaa no mu baako bɛyɛ ne bɔne no afɔrebɔdeɛ na ɔbaako ayɛ ne hyeɛ afɔrebɔdeɛ. 8Ɔde bɛma ɔsɔfoɔ no na ɔde anomaa a ɔdi ɛkan no abɔ bɔne afɔdeɛ no. Ɔbɛkyinsa aboa no kɔn nanso ɔrente ne ti mfiri so, 9na wapete ne mogya no bi agu afɔrebukyia no ho. Mogya no nkaeɛ no, ɔbɛhwie agu afɔrebukyia no ase. Yei ne afɔrebɔ kwan a ɛpepa bɔne. 10Ɔde anomaa a ɔtɔ so mmienu no bɛbɔ ɔhyeɛ afɔdeɛ sɛdeɛ ɔbɔɔ afɔdeɛ a ɛdi ɛkan no ara pɛ. Ɔsɔfoɔ no nam saa afɔrebɔ yi so bɛpata ama deɛ wayɛ bɔne no, na ɛnam so ma wɔde ne bɔne akyɛ no.\n11“ ‘Sɛ ɔyɛ ohiani buruburo a ɔrentumi mfa nturukuku anaa mmorɔnoma mma mmɛbɔ ne bɔne ho afɔdeɛ a, ɔde asikyiresiam papa lita mmienu ne fa bɛba sɛ ne bɔne ho afɔrebɔdeɛ. Ɛnsɛ sɛ ɔde ɔsra ngo fra. Ɛnsɛ sɛ ɔde aduhwam nso gu so, ɛfiri sɛ, ɛyɛ bɔne afɔdeɛ. 12Ɔde bɛma ɔsɔfoɔ no. Na ɔsɔfoɔ no asa ne nsabuo ma de asi ne nyinaa anan na wahye no afɔrebukyia no so ama Awurade sɛ afɔrebɔdeɛ biara. Yei bɛyɛ ne bɔne ho afɔrebɔ. 13Sɛ ɛba saa a, ɔsɔfoɔ no nam saa afɔrebɔ yi so bɛpata ama onipa no na wɔde ne bɔne no bɛkyɛ no. Asikyiresiam a aka no, wɔde bɛma ɔsɔfoɔ no te sɛ afudeɛ afɔrebɔdeɛ no ara pɛ.’ ”\n14Awurade hyɛɛ mmara maa Mose sɛ, 15“Sɛ obi anhyɛ da na ɔgu ade kronkron ho fi a, ɔde odwennini a ne ho nni dɛm a ɔfata sɛ mpatadeɛ wɔ ne fɔ no ho bɛba abɛbɔ Awurade afɔdeɛ. 16Ade kronkron a onipa no guu ho fi no nso, ɔde foforɔ bɛsi anan na watua dekodeɛ no boɔ ɔha mu nkyɛmu aduonu aka ho sɛ asotwe. Ɔde ne nyinaa bɛma ɔsɔfoɔ na ɔde odwennini no abɔ bɔne afɔdeɛ no na wɔde ne bɔne akyɛ no.\n17“Sɛ obi anhyɛ da na ɔbu Awurade mmara no bi so a, ɔdi fɔ enti ɛsɛ sɛ ɔtua afɔbudeɛ a Mose bɛhyɛ no. 18Ɛsɛ sɛ ɔde odwennini anaa ɔpapo a ɔnni dɛm brɛ ɔsɔfoɔ sɛ ne bɔne no ho afɔrebɔdeɛ. Na ɔsɔfoɔ no de ayɛ mpatadeɛ ama no sɛdeɛ bɔne biara a ɔyɛeɛ a wanhyɛ da no, na wɔde ne bɔne bɛkyɛ no. 19Ɛsɛ sɛ wɔbɔ saa afɔdeɛ no sɛ afɔdie afɔrebɔ, ɛfiri sɛ, ɔdi fɔ pefee wɔ Awurade anim.”\nASCB : 3 Mose 5


Numeri 22 | Intanɛt So Bible| Wiase Foforɔ Nkyerɛaseɛ\nBalak bɔɔ Baalam paa (1-21)\nBaalam afurum kasae (22-41)\n22 Na Israelfo tui, na wɔkyekyee asoɛe wɔ Moab sare so wɔ Yordan agya a ɛne Yeriko di nhwɛanim no.+ 2 Sipor ba Balak+ huu nea Israelfo de yɛɛ Amorifo no nyinaa, 3 na Moabfo suroo Israelfo no paa, efisɛ na Israelfo no dɔɔso. Nokwasɛm ne sɛ, Israelfo no nti, Moabfo no bɔɔ hu yiye.+ 4 Enti Moabfo ka kyerɛɛ Midian mpanyimfo+ sɛ: “Saa asafo yi bɛwe nea atwa yɛn ho ahyia nyinaa sɛnea nantwi* we sare no.” Saa bere no, na Sipor ba Balak na ɔyɛ Moab hene. 5 Enti ɔsomaa nnipa kɔɔ Beor ba Baalam nkyɛn wɔ Petor+ a ɛbɛn asubɔnten kɛse* a ɛwɔ asaase a wɔwoo Baalam wɔ so no so no. Ɔma wɔka kyerɛɛ no sɛ: “Hwɛ! Nkurɔfo bi fi Egypt aba. Hwɛ! Wɔahyɛ asaase so ma,*+ na wɔte me hwene ano pɛɛ. 6 Enti mepa wo kyɛw, bra na bɛdome saa nkurɔfo yi ma me,+ efisɛ wɔn ho yɛ den sen me. Ebia metumi adi wɔn so nkonim na mapam wɔn afi asaase no so, efisɛ minim yiye sɛ nea wubehyira no no, wobehyira no, na nea wobɛdome no no, wɔbɛdome no.” 7 Enti Moab mpanyimfo ne Midian mpanyimfo faa sika a wɔde rekɔ abisa no kurae, na wɔkɔɔ Baalam+ nkyɛn kɔkaa nea Balak aka no kyerɛɛ no. 8 Ɛnna ɔka kyerɛɛ wɔn sɛ: “Monna ha anadwo yi, na nea Yehowa bɛka biara, mɛba abɛka akyerɛ mo.” Enti Moab mpanyimfo no tenaa Baalam nkyɛn. 9 Na Onyankopɔn baa Baalam nkyɛn, na obisaa no sɛ:+ “Nnipa bɛn na wɔwɔ wo nkyɛn yi?” 10 Ɛnna Baalam ka kyerɛɛ nokware Nyankopɔn no sɛ: “Sipor ba Balak a ɔyɛ Moab hene no na asoma abɛka akyerɛ me sɛ, 11 ‘Hwɛ! Nkurɔfo a wofi Egypt no ahyɛ asaase so ma.* Enti bra na bɛdome wɔn ma me.+ Ebia metumi ne wɔn ako, na mapam wɔn afi asaase no so.’” 12 Na Onyankopɔn ka kyerɛɛ Baalam sɛ: “Nni wɔn akyi nkɔ. Nnome nkurɔfo no, efisɛ wɔahyira wɔn.”+ 13 Na Baalam sɔree anɔpa ka kyerɛɛ Balak mpanyimfo no sɛ: “Monkɔ mo asaase so, efisɛ Yehowa ampene so sɛ me ne mo bɛkɔ.” 14 Enti Moab mpanyimfo no sɔre kɔe, na wɔkɔka kyerɛɛ Balak sɛ: “Baalam ampene so ne yɛn amma.” 15 Na Balak san somaa mpanyimfo foforo a wɔdɔɔso na wɔwɔ anuonyam sen wɔn a odii kan somaa wɔn no. 16 Na wɔbaa Baalam nkyɛn bɛka kyerɛɛ no sɛ: “Sipor ba Balak se, ‘Mepa wo kyɛw, mma biribiara nnsiw wo kwan sɛ wobɛba me nkyɛn, 17 efisɛ mɛhyɛ wo anuonyam paa, na biribiara a wobɛka akyerɛ me no mɛyɛ. Enti mepa wo kyɛw, bra na bɛdome nkurɔfo yi ma me.’” 18 Nanso Baalam ka kyerɛɛ Balak nkoa no sɛ: “Sɛ Balak de ne fi a dwetɛ ne sika kɔkɔɔ ayɛ no ma ma me mpo a, merentumi mmu Yehowa me Nyankopɔn asɛm so nyɛ biribiara, sɛ́ ɛyɛ ade ketewa anaa ade kɛse.+ 19 Mepa mo kyɛw, mo nso monna ha anadwo yi na menhwɛ nea Yehowa bɛsan aka akyerɛ me.”+ 20 Na Onyankopɔn baa Baalam nkyɛn anadwo bɛka kyerɛɛ no sɛ: “Sɛ mmarima yi aba abɛfrɛ wo a, wo ne wɔn nkɔ. Nanso asɛm a mɛka akyerɛ wo no, ɛno nko ara na ka.”+ 21 Enti Baalam sɔree anɔpa hyehyɛɛ n’afurum,* na ɔne Moab mpanyimfo no kɔe.+ 22 Bere a Onyankopɔn hui sɛ ɔrekɔ no, ne bo fuwii, na Yehowa bɔfo begyinaa ɔkwan no mu sɛ obesiw no kwan. Saa bere no, na Baalam te n’afurum so, na na ne nkoa baanu ka ne ho. 23 Bere a afurum no hui sɛ Yehowa bɔfo atwe sekan gyina kwan no mu no, afurum no yɛe sɛ ɔrefi kwan no mu akɔ wuram. Nanso Baalam fii ase hwee afurum no sɛnea ɛbɛyɛ a ɔbɛsan asi kwan mu. 24 Na Yehowa bɔfo no begyinaa ɔkwan ketewa bi a na ɛwɔ bobe mfuw abien ntam so, na na abo afasu wɔ benkum ne nifa. 25 Bere a afurum no huu Yehowa bɔfo no, ɔde ne ho taree ɔfasu no, na ɛkaa Baalam nan miaa ɔfasu no, na Baalam fii ase hwee aboa no bio. 26 Ɛnna Yehowa bɔfo no san betwaam, na okogyinaa baabi a ɔkwan no sua paa; wofa benkum a ɛnyɛ yiye, wofa nifa nso a ɛnyɛ yiye. 27 Bere a afurum no huu Yehowa bɔfo no, obutuw fam. Saa bere no nyinaa, na Baalam da so te no so. Enti Baalam bo fuwii, na ɔkɔɔ so de ne poma hwee afurum no. 28 Afei de Yehowa maa afurum no kasae,*+ na obisaa Baalam sɛ: “Mayɛ wo dɛn na woahwe me mprɛnsa yi?”+ 29 Ɛnna Baalam ka kyerɛɛ afurum no sɛ: “Wo tirim yɛ den ntia. Sɛ mikura sekan a, anka makum wo!” 30 Na afurum no bisaa Baalam sɛ: “Ɛnyɛ w’afurum ne me? Ɛnyɛ me so na woatena wo nkwa nna nyinaa de abesi nnɛ? Woahu sɛ mayɛ wo saa da?” Ɛnna ɔkae sɛ: “Daabi!” 31 Afei Yehowa buee Baalam ani,+ na ohuu Yehowa bɔfo sɛ watwe sekan gyina kwan no mu. Ɛhɔ ara na ɔkotowee, na ɔde n’anim butuw fam. 32 Ɛnna Yehowa bɔfo no bisaa no sɛ: “W’afurum no ayɛ wo dɛn na woahwe no mprɛnsa yi? Hwɛ! Me ara na maba sɛ merebesiw wo kwan, efisɛ mempene nea worekɔyɛ no so.+ 33 Afurum no huu me, na ɔyɛe sɛ ɔbɛman afi m’anim mprɛnsa.+ Sɛ wamman amfi m’anim a, anka saa bere yi makum wo ama afurum no afa ne ho adi.” 34 Baalam ka kyerɛɛ Yehowa bɔfo no sɛ: “Mayɛ bɔne, efisɛ na minnim sɛ wo na woabegyina ɔkwan no mu rebehyia me. Sɛ wompene so a, ɛnde mɛsan m’akyi.” 35 Nanso Yehowa bɔfo no ka kyerɛɛ Baalam sɛ: “Wo ne mmarima no nkɔ, nanso asɛm a mɛka akyerɛ wo no, ɛno nko ara na ka.” Enti Baalam ne Balak mpanyimfo no toaa so kɔe. 36 Bere a Balak tee sɛ Baalam aba no, ɔyɛɛ ntɛm kohyiaa no wɔ Moab kurom, kurow a ɛda Arnon nsu ano wɔ ɔman no hye so no. 37 Na Balak bisaa Baalam sɛ: “Mansoma sɛ wɔmmɛfrɛ wo? Adɛn nti na woamma? Ɛyɛ wo sɛ merentumi nhyɛ wo anuonyam kɛse anaa?”+ 38 Ɛnna Baalam ka kyerɛɛ Balak sɛ: “Afei de maba. Nanso merentumi nka nea mepɛ. Asɛm a Onyankopɔn de bɛhyɛ m’ano no, ɛno nko ara na mɛka.”+ 39 Enti Baalam ne Balak kɔe, na wokoduu Kiriat-Husot. 40 Na Balak de anantwi ne nguan bɔɔ afɔre, na ɔde bi kɔmaa Baalam ne mpanyimfo a na wɔka ne ho no. 41 Na ade kyee anɔpa no, Balak kɔfaa Baalam, na ɔde no foro kogyinaa Bamot-Baal sɛnea ɛbɛyɛ a obehu nnipa no nyinaa.+\n^ Anaa “nantwinini.”\n^ Ɛbɛyɛ sɛ ɛyɛ Eufrate.\n^ Nt., “Wɔakata asaase ani.”\n^ Nt., “akata asaase ani.”\n^ Nt., “n’afurumbere.”\n^ Nt., “buee afurumbere no ano.”


1. Johannes 3 LB - 1 Yohane 3 ASCB\n1Monhwɛ ɔdɔ a Agya no dɔ yɛn. Ne dɔ a ɔdɔ yɛn no mu den enti wɔfrɛ yɛn Onyankopɔn mma. Na ɛyɛ nokorɛ nso. Ne saa enti ewiase nnim yɛn ɛfiri sɛ ɛnnim Onyankopɔn. 2Me nuanom, seesei yɛyɛ Onyankopɔn mma, nanso deɛ daakye yɛbɛyɛ deɛ, yɛnnim. Nanso, yɛnim sɛ Kristo ba a, yɛbɛyɛ te sɛ ɔno, ɛfiri sɛ, yɛbɛhunu no sɛdeɛ ɔteɛ. 3Obiara a ɔwɔ saa anidasoɔ yi wɔ Kristo mu no yɛ ne ho kronn sɛdeɛ Kristo yɛ kronn no.\n4Obiara a ɔyɛ bɔne no bu Onyankopɔn mmara so, ɛfiri sɛ, bɔne yɛ mmara so buo. 5Monim sɛ Kristo baeɛ sɛ ɔrebɛfa nnipa bɔne, ɛfiri sɛ, ɔno deɛ bɔne nni ne mu. 6Enti, obiara a ɔtena Kristo mu no nkɔ so nyɛ bɔne. Na obiara a ɔkɔ so yɛ bɔne no nhunuu no, na ɔnnim no.\n7Mommma obi nnaadaa mo, me mma. Obiara a ɔyɛ deɛ ɛtene no yɛ ɔteneneeni sɛdeɛ Kristo yɛ ɔteneneeni no. 8Deɛ ɔkɔ so yɛ bɔne no yɛ ɔbonsam dea, ɛfiri sɛ, ɔbonsam firi ahyɛaseɛ pɛɛ na ɔyɛɛ bɔne. Saa asɛm yi enti na Onyankopɔn Ba no baeɛ. Ɔbaeɛ sɛ ɔrebɛsɛe ɔbonsam nnwuma. 9Obiara a ɔyɛ Onyankopɔn Ba no nkɔ so nyɛ bɔne, ɛfiri sɛ Onyankopɔn su wɔ ne mu, na ɛsiane sɛ Onyankopɔn yɛ nʼAgya enti, ɔntumi nkɔ so nyɛ bɔne. 10Nsonsonoeɛ a ɛda Onyankopɔn mma ne ɔbonsam mma ntam ne sɛ, obi a ɔnyɛ papa anaa ɔnnɔ ne nua no nyɛ Onyankopɔn ba.\n11Nsɛm a motee ahyɛaseɛ no kyerɛ sɛ, monnodɔ mo ho. 12Ɛnsɛ sɛ yɛyɛ sɛ Kain. Na ɔyɛ ɔbonsam dea. Enti ɔkumm nʼankasa ne nua. Adɛn enti na Kain kumm no? Ɛfiri sɛ, nneɛma a ɔyɛeɛ no yɛ bɔne, nanso ne nua no deɛ, ɔyɛɛ papa. 13Enti, anuanom, sɛ ewiasefoɔ tane mo a, mommma ɛnyɛ mo nwanwa. 14Yɛnim sɛ yɛafiri owuo mu aba nkwa mu. Yɛnim saa, ɛfiri sɛ, yɛdɔ yɛn nuanom. 15Obi a ɔtan ne nua no yɛ owudifoɔ na monim nso sɛ owudifoɔ nni nkwa a ɛnni awieeɛ wɔ ne mu.\n16Yei na ɛma yɛhunu sɛdeɛ ɔdɔ teɛ. Kristo de ne nkwa maa yɛn. Ɛsɛ sɛ yɛn nso yɛde yɛn nkwa ma yɛn nuanom. 17Sɛ obi yɛ ɔdefoɔ na ɔhunu sɛ biribi ho hia ne nua na wanhunu no mmɔbɔ a, ɛbɛyɛ dɛn na watumi aka sɛ ɔdɔ Onyankopɔn wɔ nʼakoma mu? 18Me mma, ɛnsɛ sɛ yɛn dɔ no yɛ kasa hunu. Ɛsɛ sɛ ɛyɛ ɔdɔ turodoo a ɛnam nneyɛeɛ so da ne ho adi.\n19Yei na ɛbɛma yɛahunu sɛ yɛwɔ nokorɛ no. Yei na ɛbɛma yɛn akoma anya gyidie wɔ Onyankopɔn anim. 20Sɛ yɛn akoma bu yɛn fɔ mpo a, yɛnim sɛ Onyankopɔn so sene yɛn akoma na ɔnim biribiara. 21Enti, anuanom adɔfoɔ, sɛ yɛn akoma ammu yɛn fɔ a, yɛwɔ akokoɔduru wɔ Onyankopɔn anim. 22Biribiara a yɛbisa no no, yɛn nsa ka, ɛfiri sɛ, yɛdi ne mmara so na yɛyɛ nʼapɛdeɛ nso. 23Ne mmara no ka sɛ, yɛnnye ne Ba Yesu Kristo no din mu na yɛnnodɔ yɛn ho sɛdeɛ Kristo hyɛɛ yɛn no. 24Obiara a ɔdi Onyankopɔn mmara so no te Onyankopɔn mu na Onyankopɔn nso te ne mu. Na yei na ɛma yɛhunu sɛ Onyankopɔn te yɛn mu. Yɛnim no saa ɛsiane Honhom a wama yɛn no enti.\nASCB : 1 Yohane 3


Mbrɛ Ibesi Enya Dzenhyɛ Efi Kyerɛwnsɛm No Mu | Ɔweɔn-Aban Adzesua\nƆweɔn-Aban—Dza Adzesua Nsɛm Wɔ Mu | March 2021\nKENKAN WƆ Abua Acholi Afrikaans Aja Akha Albanian Alur America Mmum Kasa Amharic Amis Arabic Armenian Armenian (West) Assamese Aukan Aymara Azerbaijani Baoule Basque Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinamwanga Cinyanja Croatian Czech Damara Dangme Danish Drehu Dutch Edo Efik English (Borɔfo) Estonian Ewe (Awona) Fijian Finnish Fon French Ga (Nkran Kasa) Garifuna Georgian German Gitonga Gokana Greek Greenlandic Guadeloupean Creole Guarani Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hmong (White) Hungarian Hunsrik Iban Ibinda Icelandic Idoma Igbo Igede Iloko Indonesian Isoko Italian Italy Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lomwe Low German Luganda Luo Luvale Macua Makhuwa-Meetto Malagasy Malawi Mmum Kasa Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mfantse Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nsenga Nsenga (Mozambique) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Phimbi Pidgin (West Africa) Poland Mmum Kasa Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romania Mmum Kasa Romanian Romany (Romania) Romany (Serbia) Romany (Southern Greece) Ronga Runyankore Russia Mmum Kasa Russian Rutoro Samoan Sangir Sango Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Songomeno Spanish Sranantongo Swahili Swati Sweden Mmum Kasa Swedish Tagalog Tahitian Taiwan Mmum Kasa Tajiki Talian Tamil Tandroy Tankarana Tarascan Tatar Telugu Tetun Dili Tewe Thai Tigrinya Tiv Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Ukrainian Umbundu Urdu Urhobo Uzbek Uzbek (Roman) Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba (Alata) Zambia Mmum Kasa Zande Zulu\nADZESUA ASƐM 11\nMbrɛ Ibesi Enya Dzenhyɛ Efi Kyerɛwnsɛm No Mu\n“Abotar nye awerɛkyekyer Nyankopɔn no mma hom nnya adwenkor.”—ROM. 15:5.\nNDWOM 94 Hɛn Enyi Sɔ Nyankopɔn N’asɛm No\n1. Ebɛn ɔhaw ahorow na bi a Jehovah no nkorɔfo hyia?\nANA irihyia ɔhaw bi a no mu yɛ dzen? Bi a obi a ɔwɔ asafo no mu ayɛ adze ma wɔaayɛ wo yaw. (Jas. 3:2) Anaa osiandɛ esom Jehovah ntsi, bi a w’edwumamufo anaa wo skuulfo bedzi woho fɛw. (1 Pet. 4:3, 4) Anaaso dɛ, bi a w’ebusuafo robɔ mbɔdzen dɛ wobesiw wo kwan dɛ ebɔkɔ asafo nhyiamu anaa ebɛkã wo gyedzi ho asɛm akyerɛ afofor. (Matt. 10:35, 36) Sɛ ɔhaw a irihyia no mu yɛ dzen paara a, bi a ebɛtse nka dɛ sɛ igyaa dɛ erosom Jehovah a woho bɔtɔ wo. Naaso ibotum enya awerɛhyɛmu dɛ ɔmmfa ho nsɛndzendzen biara a ibehyia no, Jehovah bɛma wo nyansa a edze bedzi ho dwuma nye ahoɔdzen a edze begyina ano.\nSɛ yɛrohwehwɛ akwankyerɛ a ɔbɔboa hɛn ma yeedzi ɔhaw pɔtsee bi ho dwuma a, ebɛnadze na yebotum ayɛ?\n1. BƆ MPAA\nAnsaana ebɛkenkan Bible no, serɛ Jehovah dɛ ɔmboa wo ma hu mfaso a ɔwɔ dza erebɛkenkan no do (Hwɛ nkyekyɛmu 3)\n2. TWA KYERƐWSƐM NO HO MFONYIN\nBɔ mbɔdzen twa dza ɔrokɔ do no ho mfonyin na fa no dɛ ɔwo nye nyia erekenkan noho asɛm no (Hwɛ nkyekyɛmu 4)\n3. DWENDWEN HO\nSie abotar susu dza akenkan no ho yie, na hwɛ dɛ ɔfa woho dɛn (Hwɛ nkyekyɛmu 5)\n4. FA YƐ EDWUMA\nSɛ isũa adze na edze dza esũa no yɛ edwuma a, ɔbɔboa wo ma eesisi gyinae pa, eenya asomdwee, na eenya gyedzi a no mu yɛ dzen (Hwɛ nkyekyɛmu 6)\n2. Dɛ mbrɛ Romefo 15:4 kyerɛ no, sɛ yɛkenkan Nyankopɔn n’Asɛm no a, ebɛn nkantando na obenya wɔ hɛn do?\n2 Jehovah maa wɔyɛɛ nyimpa ahorow a wonndzi mũ naaso wɔkɔr do gyinaa ɔhaw a no mu yɛ dzen ano ho kyerɛwtohɔ a ɔkɔ ekyir wɔ n’Asɛm no mu. Ebɛnadze ntsi a? Dɛ mbrɛ ɔbɛyɛ a yebotum esũa biribi efi mu. Dɛm pɛpɛɛpɛ na Jehovah maa ɔsomafo Paul kyerɛwee. (Kenkan Romefo 15:4.) Sɛ yɛkenkan kyerɛwtohɔ ahorow a ɔtse dɛm a, obotum ama yeenya awerɛkyekyer na enyidado. Naaso sɛ yebenya do mfaso a, ɔsɛ dɛ yɛyɛ pii kyɛn Bible no a yɛbɛkenkan no kɛkɛ. Ɔsɛ dɛ yɛma kwan ma Kyerɛwnsɛm no nye hɛn nsusui hyia na ɔka hɛn akoma. Sɛ erohwehwɛ akwankyerɛ a ɔbɔboa wo ma eedzi ɔhaw pɔtsee bi ho dwuma a, ebɛnadze na ibotum ayɛ? Ndzɛmba anan bi wɔ hɔ a ibotum ayɛ no ndzidzido ndzidzido. Ɔno nye dɛ: (1) Bɔ mpaa, (2) Twa kyerɛwsɛm no ho mfonyin, (3) Dwendwen ho, na (4) Fa yɛ edwuma. Ma yɛnhwɛ dza yebotum ayɛ wɔ ndzɛmba no mu biara mu. * Afei yɛbɛfa dɛm kwan a wɔdze sũa adze yi do esũa biribi efi nsɛm a osisii wɔ Ɔhen David nye ɔsomafo Paul hɔn asetsena mu no mu.\n3. Ansaana ebɛkenkan Bible no, ebɛnadze na ɔsɛ dɛ eyɛ, na ebɛnadze ntsi a?\n3 (1) Bɔ mpaa. Ansaana ebɛkenkan Bible no, serɛ Jehovah dɛ ɔmboa wo ma hu mfaso a ɔwɔ dza erebɛkenkan no do. Dɛ nhwɛdo no, sɛ erohwehwɛ afotu a ɔbɔboa wo ma eedzi ɔhaw bi ho dwuma a, serɛ Jehovah dɛ ɔmboa wo ma hu Bible mu ngyinadonsɛm a ɔbɔboa wo ma eehu dza ɔsɛ dɛ eyɛ.—Phil. 4:6, 7; Jas. 1:5.\n4. Ebɛnadze na obotum aboa wo ma eehu Bible mu kyerɛwtohɔ a erekenkan no dɛ asɛm a orisi?\n4 (2) Twa kyerɛwsɛm no ho mfonyin. Mbrɛ Jehovah bɔɔ hɛn ma yetum twa ndzɛmba ho mfonyin no yɛ nwanwa. Dza ɔbɔboa wo ma eehu Bible mu kyerɛwtohɔ a erekenkan no dɛ asɛm a orisi no, bɔ mbɔdzen twa dza ɔrokɔ do no ho mfonyin na fa no dɛ ɔwo nye nyia erekenkan noho asɛm no. Bɔ mbɔdzen dɛ ibohu ndzɛmba a ohunii no na hwɛ dɛ, mbrɛ bi a ɔtsee nka no, ebɛtse nka dɛmara.\n5. Sɛ wɔkã dɛ yɛndwendwen kyerɛwsɛm a yɛakenkan no ho a, ɔkyerɛ dɛn? Yebesi dɛn ayɛ dɛm?\n5 (3) Dwendwen ho. Sɛ wɔkã dɛ yɛndwendwen kyerɛwsɛm a yɛakenkan no ho a, dza ɔkyerɛ nye dɛ, yebesie abotar esusu dza yɛakenkan no ho yie, na yaahwɛ dɛ ɔfa hɛnho dɛn. Sɛ eyɛ dɛm a, ɔbɔboa wo ma eetum dze asɛm no atoto woho anaa nsɛm afofor bi ho na eenya asɛm no ho ntseasee a no mu dɔ. Sɛ ekenkan Bible no na anndwendwen ho a, ɔtse dɛ mbrɛ etwitwa tam egu pon do a emmpamee. Sɛ edwendwen dza akenkan no ho a, ɔtse dɛ erepam tam a etwitwa no ma aabɛyɛ atar. Dza ɔbɔboa wo ma aadwendwen dza ekenkan no ho no, ibotum ebisa woho nsɛmbisa bi tse dɛ dza odzidzi do yi na ebua: ‘Ebɛnadze na nyia merekenkan noho asɛm no yɛɛ dze dzii ne haw no ho dwuma? Jehovah sii dɛn boaa no? Ebɛn kwan do na esuadze a menya efi dza makenkan no mu no botum aboa me ma meegyina me haw ano?’\n6. Ebɛnadze ntsi na ɔsɛ dɛ yɛdze dza yesũa no yɛ edwuma?\n6 (4) Fa yɛ edwuma. Jesus kãa dɛ, sɛ yesũa biribi na yaammfa annyɛ edwuma a, yɛtse dɛ ɔbarimba bi a osi ne dan wɔ anhwea mu. Ɔbɛyɛ edwumadzen, naaso ne nyinara yɛ ɔberɛgu. Ebɛnadze ntsi a? Osiandɛ sɛ ehum tu anaa nsuyirii ba a, dan no bobubu. (Matt. 7:24-27) Dɛm pɛpɛɛpɛ na sɛ yɛbɔ mpaa, yetwa kyerɛwsɛm no ho mfonyin, yɛdwendwen ho na yaammfa dza yeesũa no annyɛ edwuma a, yɛbɛberɛ egu. Sɛ ɔba no dɛ yehyia ɔhaw anaa ɔsoɛrtsia a ɔsɔ hɛn gyedzi hwɛ a, yerunntum nngyina ano. Naaso sɛ yesũa adze na yɛdze dza yeesũa no yɛ edwuma a, ɔbɔboa hɛn ma yeesisi gyinae pa, yeenya asomdwee, na yeenya gyedzi a no mu yɛ dzen. (Isa. 48:17, 18) Hom mma yɛmfa ndzɛmba anan a yeesusu ho yi nhwɛ dza yebotum esũa efi asɛm bi a osii wɔ Ɔhen David n’asetsena mu.\nEBƐNADZE NA IBOTUM ESŨA EFI ƆHEN DAVID HƆ?\n7. Ebɛn Bible mu kyerɛwtohɔ na yerubosusu ho?\n7 Ana wo nyɛnko bi anaa wo busuanyi bi ayɛ biribi ma wɔayɛ wo yaw? Sɛ dɛm a, adze a obotum aboa wo nye dɛ ibosusu dza Ɔhen David yɛe aber a ne ba Absalom yɛɛ adze ma ɔyɛɛ no yaw na ɔbɔɔ mbɔdzen mpo dɛ ɔbɛgye ahendzi no efi ne nsamu no ho.—2 Sam. 15:5-14, 31; 18:6-14.\n8. Ebɛnadze na ibotum ayɛ ama eenya Jehovah no mboa?\n8 (1) Bɔ mpaa. Ansaana ebɛkenkan kyerɛwtohɔ no, kã mbrɛ isi tse nka wɔ adze a ɔyɛ yaw a wɔdze ayɛ wo no ho asɛm kyerɛ Jehovah. (Ndw. 6:6-9) Kã mbrɛ isi tse nka pɔtsee no kyerɛ no. Afei, serɛ Jehovah dɛ ɔmboa wo ma hu ngyinadonsɛm a obotum aboa wo ma eegyina tsebea a no mu yɛ dzen yi ano.\n9. Asɛm a osii wɔ David nye Absalom ntamu no, ebɛkã ho asɛm dɛn?\n9 (2) Twa kyerɛwsɛm no ho mfonyin. Dwendwen nsɛm a osisii wɔ dɛm kyerɛwtohɔ yi mu no ho, na twa mbrɛ osii kaa Ɔhen David no ho mfonyin wɔ w’adwen mu. David ne ba Absalom dze mfe pii yɛɛ ndzɛmba a ɔbɛma amamfo no apɛ n’asɛm. (2 Sam. 15:7) Aber a Absalom hun dɛ ndzɛmba atotɔ mu no, ɔsomaa akwanserafo kɔr Israel nyinara dɛ wɔnkɔboaboa amamfo no ano ama wɔaagye no ato mu dɛ hɔn hen. Afei, David n’anyɛnkofo a wɔbɛn no paara nye n’afotufo no mu kor a wɔfrɛ no Ahithophel mpo, Absalom tutui guu n’aso mu araa ma ɔbɛkaa noho wɔ n’etuatsew no mu. Absalom sii noho hen, na ɔbɔɔ mbɔdzen dɛ ɔbɛkyer David a nna obotum aba dɛ ɔyar dzendzenndzen dɛm aber no, na oeeku no. (Ndw. 41:1-9) David tsee pɔw a Absalom abɔ no na oguanee fii Jerusalem. Owiee ase no, Absalom no dɔm nye David no dɔm a wodzi no nokwar no dze bɔɔ enyi. Absalom nye no dɔm no dzii ɔkogu, na wokum no.\n10. Nkyɛ ebɛnadze na Ɔhen David botum ayɛ?\n10 Afei, twa mbrɛ bi a David sii tsee nka ber a dɛm nsɛm yi too no no ho mfonyin hwɛ. Nna ɔdɔ Absalom na ɔwɔ Ahithophel so no mu gyedzi. Naaso, dɛm nyimpa beenu a wɔbɛn no paara no yii no mae. Wɔyɛɛ adze ma ɔyɛɛ David yaw papaapa, na wɔbɔɔ mbɔdzen mpo dɛ woboku no. Nkyɛ obotum aba dɛ David renngye n’anyɛnkofo nkaa no nndzi, na bi a obenya adwen dɛ hɔn so wɔakɛka Absalom ho. Nkyɛ obotum adwen nankotsee no ho na oeeguan efi ɔman no mu. Anaa nkyɛ n’abaw mu botum ebu koraa. Naaso David annyɛ dza yɛakã ho asɛm yi mu biara. Mbom, otumii gyinaa ɔhaw a no mu yɛ dzen yi ano. Ebɛnadze na ɔboaa no ma ɔyɛɛ dɛm?\n11. Ebɛnadze na David yɛe wɔ tsebea a no mu yɛ dzen a ohyiae no ho?\n11 (3) Dwendwen ho. Ebɛn esuadze na ibotum enya efi kyerɛwtohɔ yi mu? Bisa woho dɛ, “Ebɛnadze na David yɛe a ɔboaa no?” David ammbɔ hũ, na ɔammper noho ennsisi gyinae a nyansa nnyi mu. Dɛmara so na ɔamma suro annhyɛ no do araa ma annyɛ dɛ onnhu dza ɔnnyɛ. Mbom, ɔbɔɔ mpaa hwehwɛɛ Jehovah hɔ mboa. Afei so, obisaa n’anyɛnkofo hɔ mboa. Bio so, gyinae a osisii no, ɔdze yɛɛ edwuma ntsɛmara. Ɔwɔ mu dɛ asɛm a osii no yɛɛ David yaw papaapa dze, naaso ɔkɔr do nyaa afofor mu ahotodo, na ɔammfa obiara ho ebufuw annhyɛ no mu. Ɔkɔr do dze noho too Jehovah do, na ɔgyee n’anyɛnkofo no so dzii.\n12. Ebɛnadze na Jehovah yɛe dze boaa David?\n12 Jehovah sii dɛn boaa David? Sɛ eyɛ nhwehwɛmu a, ibohu dɛ Jehovah maa David ahoɔdzen a ohia no ma ɔdze gyinaa ne haw no ano. (Ndw. 3:1-8; etsifi asɛm) Jehovah hyiraa gyinae a David sisii no do. Afei, ɔboaa David n’anyɛnkofo a wodzi no nokwar no ma wɔkõe bɔɔ hɔn hen no ho ban.\n13. Ibesi dɛn esũasua David aber a obi ayɛ adze ma wɔayɛ wo yaw no? (Matthew 18:15-17)\n13 (4) Fa yɛ edwuma. Bisa woho dɛ, ‘Mibesi dɛn esũasua David?’ No ho behia dɛ idzi ɔhaw no ho dwuma ntsɛmara. Mbrɛ tsebea no tse no na ɔbɛkyerɛ dɛ ibotum dze Jesus n’afotu a wɔayɛ ho kyerɛwtohɔ wɔ Matthew tsir 18 no ayɛ edwuma tsenn anaa edze ngyinadosɛm a ɔwɔ mu no ayɛ edwuma. (Kenkan Matthew 18:15-17.) Naaso ɔnnsɛ dɛ eper woho gyina mbrɛ isi tse nka no do sisi gyinae. Ɔsɛ dɛ ebɔ mpaa serɛ Jehovah dɛ ɔmma wo abotar na nyansa a ibotum dze egyina tsebea no ano. Kɔ do nya w’anyɛnkofo mu ahotodo, na nya ɔpɛ dɛ ebɛgye mboa a wɔdze bɛma wo no ato mu. (Mbɛ. 17:17) Dza ɔkyɛn ne nyinara no, fa afotu a Jehovah dze ma wo wɔ n’Asɛm mu no yɛ edwuma.—Mbɛ. 3:5, 6.\nEBƐNADZE NA IBOTUM ESŨA EFI PAUL HƆ?\n14. Ebɛn tsebea ahorow mu na bi a 2 Timothy 1:12-16; 4:6-11, 17-22 bɛhyɛ wo nkuran?\n14 Ana irihyia ɔsoɛrtsia fi w’ebusuafo hɔ? Anaadɛ etse ɔman a wɔdze nsa ato Jehovah no nkorɔfo hɔn dwumadzi do anaa mpo wɔabra? Sɛ dɛm a, bi a kyerɛwnsɛm a odzidzi do yi a ebɛkenkan no bɛhyɛ wo nkuran: 2 Timothy 1:12-16 nye 4:6-11, 17-22. * Paul kyerɛɛw dɛm nsɛm yi aber a nna ɔda efiadze no.\n15. Ebɛnadze na ibotum aserɛ efi Jehovah hɔ?\n15 (1) Bɔ mpaa. Ansaana ebɛkenkan kyerɛwnsɛm no, kã wo haw no nye mbrɛ isi tse nka no ho asɛm kyerɛ Jehovah. Kã mbrɛ isi tse nka pɔtsee no kyerɛ no. Afei, serɛ Jehovah dɛ ɔmboa wo ma hu ngyinadonsɛm a ɔwɔ kyerɛwtohɔ a ɔfa nsɔhwɛ a Paul hyiae no mu a ɔbɔboa wo ma eehu dza ɔsɛ dɛ eyɛ wɔ ɔhaw a irihyia no ho.\n16. Tsebea a Paul kɔr mu no, ebɛkã ho asɛm dɛn?\n16 (2) Twa kyerɛwsɛm no ho mfonyin. Fa no dɛ ɔwo na irihyia nsɔhwɛ a Paul hyiae no. Wɔdze nkɔnsɔnkɔnsɔn egu ne nsa ma ɔda efiadze wɔ Rome. Nna ɔakɛda efiadze da, naaso dɛm aber yi dze nna onyim dɛ mbrɛ ɔtse biara oku ara na woboku no. Nna n’anyɛnkofo binom egya ne baako hyɛɛ ne nsa. Afei so, nna ɔayɛ mberɛw.—2 Tim. 1:15.\n17. Nkyɛ ebɛnadze na Paul botum ayɛ?\n17 Nkyɛ Paul botum dze n’adwen esi mber bi a etwa mu no do, na oeesusu dɛ sɛ ɔammbɛyɛ Christiannyi a ɔyɛ nsi a, nkyɛ wɔremmfa no nnkɔto efiadze. Nkyɛ obotum dze mbarimba a wɔwɔ Asia mantɔw mu a wogyaa no hɔ no hɔnho ebufuw ahyɛ no mu, na oegyaa dɛ ɔdze noho bɔto n’anyɛnkofo afofor do. Naaso Paul annyɛ dza yɛakã ho asɛm yi mu biara. Ebɛnadze ntsi na onyaa awerɛhyɛmu dɛ n’anyɛnkofo no bɔkɔ do edzi no nokwar na Jehovah so botua no kaw?\n18. Paul yɛɛ n’adze dɛn wɔ nsɔhwɛ a ohyiae no ho?\n18 (3) Dwendwen ho. Bisa woho dɛ, “Ebɛnadze na Paul yɛe dze boaa noho?” Aber mpo a nna Paul nyim dɛ ɔrennkyɛr biara ma woeeku no no, no werɛ emmfir asɛm a no ho hia papaapa no—dɛ ɔdze enyimnyamhyɛ bɛbrɛ Jehovah. Afei so, ɔkɔr do dwendween mbrɛ obesi ahyɛ afofor nkuran no ho. Bio so, ɔdze noho too Jehovah do dze nam mpaa a ɔbɔɔ no dabaa no do. (2 Tim. 1:3) Dɛ nkyɛ Paul bɔkɔ do dze n’adwen esi n’anyɛnkofo a wogyaa no hɔ no do no, ɔannyɛ dɛm, mbom no, ndzɛmba ahorow a n’anyɛnkofo a wodzi no nokwar fii ɔdɔ mu yɛɛ dze boaa no no, ɔkyerɛɛ ho enyisɔ kɛse. Ɔno da nkyɛn a, Paul kɔr do sũaa Nyankopɔn n’Asɛm no. (2 Tim. 3:16, 17; 4:13) Dza ɔkyɛn ne nyinara no, nna ɔwɔ ahotodo kɛse dɛ Jehovah na Jesus dɔ no. Nna wonngyaa no, na mbom nna wobotua nokwardzi a ɔdze som no do kaw.\n19. Ebɛnadze na Jehovah yɛe dze boaa Paul?\n19 Nna Jehovah abɔ Paul kɔkɔ dɛ, osiandɛ ɔaabɛyɛ Christiannyi ntsi obehyia ɔsoɛrtsia, naaso nna ɔsɛ dɛ ogyina ano. (Andw. 21:11-13) Ebɛnadze na Jehovah yɛe dze boaa Paul? Jehovah buaa Paul ne mpaabɔ no, na mber kɔr do no ɔhyɛɛ no dzen. (2 Tim. 4:17) Paul nyaa awerɛhyɛmu dɛ obenya edwumadzen a ɔayɛ no ho akatua. Bio so, ɔmaa Paul n’anyɛnkofo a wodzi no nokwar no yɛɛ ndzɛmba ahorow dze boaa no.\n20. Aber a Romefo 8:38, 39 wɔ w’adwen mu no, ibesi dɛn esũasua Paul?\n20 (4) Fa yɛ edwuma. Bisa woho dɛ, ‘Mibesi dɛn esũasua Paul?’ Ɔsɛ dɛ yɛhwɛ kwan dɛ osian hɛn gyedzi ntsi wɔbɔsoɛr etsia hɛn dɛ mbrɛ wɔsoɛree tsiaa Paul no. (Mark 10:29, 30) Sɛ yɛbɔkɔ do ekura hɛn emudzi mu aber a yerihyia nsɔhwɛ no a, no ho hia dɛ yɛdze hɛnho to Jehovah do dze nam mpaa a yɛbɔbɔ no do, na yɛkɔ do sũa n’Asɛm no dabaa. Afei so, ɔsɛ dɛ yɛma ɔtsena hɛn adwen mu aber nyina dɛ adze kor a no ho hia paara a yebotum ayɛ nye dɛ yɛdze enyimnyamhyɛ bɛbrɛ Jehovah. Sɛ yɛyɛ dɛm a, yɛbɛgye edzi ampaara dɛ Jehovah rinngyaa hɛn da na biribiara nnyi hɔ a obi botum ayɛ a ɔbɛtsew hɛn efi ɔdɔ a ɔwɔ ma hɛn no ho.—Kenkan Romefo 8:38, 39; Heb. 13:5, 6.\nSŨA BIRIBI FI NYIMPA ANOKWAFO AFOFOR A HƆNHO NSƐM WƆ BIBLE MU NO HƆ\n21. Ebɛnadze na ɔboaa Aya na Hector ma wodzii nsɛndzendzen a wohyiae no do?\n21 Ɔmmfa ho mbrɛ hɛn nsɛm tsebea tse biara no, Bible mu nhwɛdo ahorow botum aboa hɛn ma yeenya ahoɔdzen dze eegyina ano. Dɛ nhwɛdo no, ɔkwampaaefo bi a ɔwɔ Japan a wɔfrɛ no Aya kãa dɛ, Jonah n’asɛm no na ɔboaa no ma odzii bagua mu adasedzi ho suro a nna ɔwɔ no do. Aberantsɛ bi a ɔwɔ Indonesia a wɔfrɛ no Hector a n’awofo nnsom Jehovah no kãa dɛ, Ruth no nhwɛdo no na okenyaan no ma onyaa ɔpɛ dɛ obosũa Jehovah ho adze na ɔaasom no.\n22. Ibesi dɛn enya Bible mu drama ahorow nye nsɛm a ɔba ndzidzido ndzidzido a wɔato dzin “Sũasua Hɔn Gyedzi” no do mfaso kɛse?\n22 Henfa na ibenya Bible mu nhwɛdo ahorow a ɔbɛhyɛ wo gyedzi dzen? Hɛn video ahorow, drama ahorow a wɔbɔ tsie, nye nsɛm a ɔba ndzidzido ndzidzido a wɔato dzin “Sũasua Hɔn Gyedzi” no boa hɛn ma yehu Bible mu nsɛm dɛ mbrɛ orisi. * Ansaana ebɔhwɛ, ibetsie anaa ebɛkenkan nsɛm a wɔayɛ mu nhwehwɛmu akɔ ekyir yi, serɛ Jehovah dɛ ɔmboa wo ma hu esuadze pɔtsee a ɔwɔ mu a ibotum dze ayɛ edwuma. Fa no dɛ ɔwo nye nyia erekenkan noho asɛm no. Dwendwen dza Jehovah no nokwar asomfo yi yɛe nye mbrɛ osii boaa hɔn ma wogyinaa hɔn nsɛndzendzen ano no ho. Afei, fa esuadze a ɔwɔ mu no dzi dwuma wɔ wo tsebea no mu. Da Jehovah ase wɔ mboa a ɔdze rema wo seseiara no ho. Nkyii so, hwehwɛ ho kwan ahorow fa boa afofor na hyɛ hɔn nkuran fa kyerɛ mboa a Jehovah dze roboa wo no ho enyisɔ.\n23. Dɛ mbrɛ Isaiah 41:10, 13 kyerɛ no, ebɛn anohoba na Jehovah dze abɔ hɛn?\n23 Asetsena mu botum ayɛ dzen wɔ wiadze a Satan dzi do yi mu araa ma ɔtɔ da mpo a yerunnhu dza yɛnyɛ. (2 Tim. 3:1) Naaso, ɔnnsɛ dɛ yɛma hɛn akoma tu anaa yesuro. Jehovah nyim dza yɛrefa mu nyinara. Ɔabɔ hɛn anohoba dɛ, sɛ yɛhwe ase a, ɔdze ne nsa nyimfa a tum wɔ mu no bosuo hɛn mu egyina. (Kenkan Isaiah 41:10, 13.) Yɛwɔ awerɛhyɛmu dɛ Jehovah bɔboa hɛn, na Kyerɛwnsɛm no so bɛma yenya ahoɔdzen a yɛdze begyina nsɛndzendzen a yehyia no ano.\nSɛ yerusũa Bible mu nhwɛdo ahorow ho adze a, ebɛn ndzɛmba anan na sɛ yɛyɛ no ndzidzido ndzidzido a ɔbɔboa hɛn ma yeenya dza yerusũa no do mfaso?\nEbɛnadze na esũa efi Ɔhen David na ɔsomafo Paul hɔn nhwɛdo no mu?\nNyimpa a wɔakã hɔnho asɛm wɔ Bible mu no, hɔn mu woana na ebɛpɛ dɛ isũa noho adze kɔ ekyir?\nNDWOM 96 Nyankopɔn Asɛm Yɛ Akoradze\n^ nky. 5 Kyerɛwtohɔ piinara wɔ Bible no mu a ɔma yehu dɛ, Jehovah dɔ n’asomfo na ɔboa hɔn ma wogyina nsɛndzendzen biara a wohyia no ano. Adzesua yi bɛma ehu kwan a ibotum afa do esũa Bible no a ɔbɔboa wo ma eenya kyerɛwtohɔ a ekenkan no do mfaso kɛse.\n^ nky. 2 Dɛm kwan a wɔdze sũa adze a yɛakã ho asɛm yi yɛ akwan ahorow a wɔdze sũa adze no mu kor a ibotum dze ayɛ edwuma. Sɛ ehwɛ nwoma a wɔato dzin Nhoma a Yehowa Adansefo De Yɛ Nhwehwɛmu no mu na ekɔ asɛntsir a wɔato dzin “Bible” nye asɛntsir kakraba “Sɛnea Yɛbɛkenkan Bible Ate Ase” no ase a, ibohu akwan afofor a ibotum afa do esũa Bible no.\n^ nky. 14 Mma hom nnkenkan dɛm kyerɛwtohɔ yi aber a hom asafo no reyɛ Ɔweɔn-Aban Adzesua no.\n^ nky. 22 Hwɛ asɛm a wɔato dzin “Suasua Wɔn Gyidi—Mmarima Ne Mmea a Wɔwɔ Bible Mu” a ɔwɔ jw.org Twi kasa mu dze no do. (Kɔ BIBLE NKYERƐKYERƐ > ONYANKOPƆN MU GYIDI.)\nFa mona Fa mona Mbrɛ Ibesi Enya Dzenhyɛ Efi Kyerɛwnsɛm No Mu\nw21 March nkr. 14-19\nMberantsɛ, Hom Besi Dɛn Ama Afofor Eenya Hom Mu Ahotodo?\nDɛ Asafo No, Hom Mboa Bible Esuafo Ma Wonnya Nkɔenyim Na Woeetum Abɔ Esu\nƆdɔ Boa Hɛn Ma Yegyina Enyitan Ano\nJehovah Besi Dɛn Abɔ Woho Ban?\nText Kyerɛ no mu dza epɛ dɛ etwẽ na ekenkan ƆWEƆN-ABAN—DZA ADZESUA NSƐM WƆ MU March 2021\nFa mona Fa mona ƆWEƆN-ABAN—DZA ADZESUA NSƐM WƆ MU March 2021\nƆWEƆN-ABAN—DZA ADZESUA NSƐM WƆ MU March 2021


Leviticus 15 APSD-CEB - 3 Mose 15 AKCB\n3 Mose 15:1-33\n1Awurade ka kyerɛɛ Mose ne Aaron se, 2“Monhyɛ saa mmara yi mma Israelfo: ‘Ɔbarima biara a ne ho bɛsen nsu no, saa nsu no yɛ fi. 3Sɛ ɛkɔ so sen o, egyae o, agu ne ho fi. Fi a nsu a egu no no de bɛba ni:\n4“ ‘Mpa a ɔbɛda so ne biribiara a ɔbɛtena so nso ho gu fi. 5Obiara a ɔde ne ho ka ɔbarima no mpa ho gu fi kosi anwummere, enti ɛsɛ sɛ ɔhoro ne ntama na oguare. 6Obiara a ɔbɛtena akongua a ɔbarima no atena so so ho gu fi kosi anwummere, enti ɛsɛ sɛ ɔhoro ne ntama na oguare.\n7“ ‘Saa mmara yi ka obiara a ɔde ne ho bɛka ɔbarima no.\n8“ ‘Obiara a ɔbarima no bɛte ntasu agu ne so no ho ntew kosi anwummere, enti ɛsɛ sɛ onii no horo ne ntama na oguare.\n9“ ‘Ɔpɔnkɔ agua biara a ɔbɛtena so no ho agu fi. 10Obiara a ne ho bɛka biribiara a aka saa onipa no ase no ho ntew kosi anwummere, enti ɛsɛ sɛ ɔhoro ne ntama na oguare.\n11“ ‘Sɛ onipa a ne ho ntew no koso obi mu na wanhohoro ne nsa ansa a, ɛsɛ sɛ onipa ko no horo ne ntama, guare, efisɛ ne ho ntew kosi anwummere.\n12“ ‘Sɛ saa onipa no so asanka biara mu a, ɛsɛ sɛ wɔbɔ no na sɛ ɛyɛ mukaase biribi a wɔde dua na asen de a, ɛsɛ sɛ wɔde nsu hohoro ho.\n13“ ‘Sɛ nʼahosen no twa a, ɛsɛ sɛ ɔde nnanson fi ahodwira ho ahosiesie ase na ɔhoro ne ntama na okoguare wɔ asubɔnten mu. 14Da a ɛto so awotwe no, ɔde nturukuku abien anaa mmorɔnomamma abien bɛba Awurade anim wɔ Ahyiae Ntamadan no ano na ɔde ama ɔsɔfo no. 15Ɔsɔfo no de wɔn bɛbɔ afɔre a baako yɛ bɔne ho afɔre na baako no nso yɛ ɔhyew afɔre; na ɛkyerɛ sɛ, ɔsɔfo no bɛyɛ mpata wɔ Awurade anim ama ɔbarima no, esiane nʼahosen no nti.\n16“ ‘Sɛ ɔbarima biara ho nsu gu a, ɛsɛ sɛ oguare ne ho nyinaa, efisɛ ne ho nso ntew kosi anwummere. 17Ntama anaa mpasotam biara a ho nsu no bi begu mu no, ɛsɛ sɛ wɔhoro, efisɛ ɛho ntew kosi anwummere. 18Sɛ ɔbarima fa ɔbea a, wɔn nna no akyi, ɛsɛ sɛ ɔbea no ne ɔbarima no nyinaa guare, efisɛ wɔn ho ntew kosi anwummere.\n19“ ‘Sɛ ɔbea kɔ afikyiri a, ne ho ntew nnanson mu. Saa bere no mu, obiara a ɔde ne ho bɛka no no nso ho ntew kosi anwummere.\n20“ ‘Biribiara a ɔbɛda so anaa ɔbɛtena so saa bere no mu no nso ho agu fi. 21Obiara a ɔde ne nsa bɛka ne mpa anaa biribiara a ɔtena so no bɛhoro ne ntama, aguare, efisɛ onipa no ho agu fi kosi anwummere. 22Sɛ obi so biribi a watena so mu nso a, ɛsɛ sɛ ɔhoro ne ntama na oguare, efisɛ ne ho agu fi kosi anwummere. 23Sɛ ɛyɛ ne mpasotam anaa nʼakongua, obiara a ne ho bɛka no ho begu fi akosi anwummere.\n24“ ‘Sɛ ɔbarima ne no da saa bere yi mu a, ɔbarima no ho gu fi nnanson; na mpa biara a ɔbarima no bɛda so no nso ho gu fi.\n25“ ‘Sɛ bere du sɛ ofi nanso mogya da so ba anaasɛ mogya ba bere a ɛnsɛ mu wɔ ɔsram no mu a, mmara koro no ara na wɔde ka ho asɛm, 26na ɛkyerɛ sɛ, biribiara a ɔbɛda so saa bere no ho agu fi te sɛ nea nʼafikyikɔ bere mu ɔtena biribi so a, ɛho gu fi no ara pɛ. 27Obiara a ɔde ne nsa bɛka ne mpa anaa biribiara a ɔtena so no ho agu fi a ɛsɛ sɛ ɔhoro ne ntama, san guare, efisɛ ne ho ntew kosi anwummere.\n28“ ‘Nnanson akyi, sɛ afikyikɔ no twa a, na onni efi mu bio. 29Da a ɛto so awotwe no, ɔde nturukuku abien anaa mmorɔnomamma abien bɛkɔ akɔma ɔsɔfo no wɔ Ahyiae Ntamadan no kwan ano. 30Ɛsɛ sɛ ɔsɔfo no de baako bɔ bɔne ho afɔre na ɔde baako bɔ ɔhyew afɔre na ayɛ mpata ama ɔbea no wɔ Awurade anim wɔ nʼafikyikɔ mu no ho.\n31“ ‘Saa ɔkwan yi so na sɛ Israelfo no bi ho gu fi a, mobɛfa de atew wɔn ho; anyɛ saa a, esiane sɛ wɔagu mʼAhyiae Ntamadan a esi wɔn mu no ho fi nti, wobewuwu.’ ”\n32Eyinom ne mmara a ɛwɔ hɔ ma ɔbarima a ne ho sen 33ne ɔbea a wakɔ afikyiri ne obiara a ɔde ne ho ka ɔsakyimafo wɔ bere a ne ho ntew no mu no.\nAKCB : 3 Mose 15


‘Awɔw ne Ahohuru Rennyae Da’\nƆwɛn-Aban—Nea Adesua Nsɛm Wom | July 15, 2004\nKENKAN WƆ Albanian Arabic Armenian Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Hebrew Hiligaynon Hungarian Igbo Indonesian Italian Japanese Kirundi Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Russian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Urdu Venda Vietnamese\nSɛnea Yehowa Abɔde Yɛ Fɛ\nOWIA bi a ano yɛ den bɔ wɔ sare so. Wɔ asase no afã foforo no, ɛma ɔhyew ba hɔ bere a awɔw aba atwam no. Yiw, owia hyew yɛ ade titiriw a ɛma yenya wim nsakrae ne bere nkyekyɛm.\nBere nkyekyɛm gu ahorow wɔ wiase nyinaa. Nanso ɔkwan bɛn so na bere nkyekyɛm no ka wo? So ɛyɛ a afifide a ɛyɛ frɔmfrɔm wɔ osutɔbere mu no ma w’ani gye bere a wuhu sɛ nnua ne nhwiren yɛ frɔmm bio no? Ɛyɛ a wote nka dɛn wɔ ahohurubere mu anwummere a wim ayɛ frɔmm no ho? So w’ani gye otwabere mu nneɛma a ɛyɛ frɔmfrɔm na nhaban yiyi kɔla ahorow no ho? So sukyerɛmma a ɛtɔ kata kwae so no ma w’ani gye?\nDɛn na ɛde bere nkyekyɛm yi ba? Ne tiaa mu no, ɛyɛ kyea a asase no kyea ne ho no. Asase no kyea ne ho bɛyɛ digrii 23.5 bere a ɛretwa owia ho hyia no. Sɛ anka asase no nkyea ne ho bere a etwa owia ho hyia no a, yɛrennya bere nkyekyɛm biara. Anka wim tebea bɛyɛ sɛnea ɛte bere nyinaa. Anka eyi bɛka afifide ne ɔkwan a nnɔbae fa so bɔ no.\nObi betumi ahu sɛ Ɔbɔadeɛ no na wahyehyɛ bere nkyekyɛm ahorow no. Bere a odwontofo no reka Yehowa Nyankopɔn ho asɛm no, ɔka ma ɛfatae sɛ: ‘Wo na woatwa asase ano nyinaa hye, wo na woyɛɛ ahohuru ne awɔw bere.’—Dwom 74:17. *\nSɛ obi gyina asase so hwɛ a, akyinnye biara nni ho sɛ ɔbɛka sɛ wim abɔde ahorow no na ɛma yenya bere nkyekyɛm. Bere a Onyankopɔn rebɔ yɛn okyinnsoromma kuw no, ɔkae sɛ: “Akanea mmra ɔsoro ntrɛwmu no mu . . . na ɛnyɛ nsɛnkyerɛnne ne bere nkyekyem ne nna ne mfe.” (Genesis 1:14) Wɔ afe mu no, asase du mmeae abien bere a ɛretwa owia ho hyia na owia no da nkyempɛ no so pɛɛ wɔ owigyinae no. Wɔfrɛ saa adeyɛ yi bere a adekyee ne adesae nyinaa yɛ pɛ, na wɔ nsase pii so no, ɛno na ɛma wonya osutɔbere ne otwabere. Sɛ edu bere a mmere no nyinaa yɛ pɛ no a, ɛkame ayɛ sɛ adekyee ne adesae yɛ pɛ wɔ wiase nyinaa.\nƐnyɛ wim abɔde a ɛkeka ne ho nkutoo na ɛma yenya bere nkyekyɛm. Bere nkyekyɛm, wim tebea, ne wim nsakrae no nyinaa gyina nhyehyɛe nwonwaso bi a ɛkɔ so wowaw nkwa no so. Bere a Kristoni somafo Paulo ne ne yɔnko dwumayɛni Barnaba rekasa akyerɛ nnipa a na wɔte Asia Kumaa—a na wɔn mu pii nim kuayɛ ne ɔkwan a aduan fa so ba ho nsɛm no—wɔkae sɛ Onyankopɔn “ma mo osu fi soro ne bere a aduan ba, na ɔde aduan ne anigye ma mo abotɔyam.”—Asomafo no Nnwuma 14:14-17.\nAnwonwakwan a photosynthesis fa so yɛ adwuma no boa asase so afifide ne po mu afifide. Esiane eyi nti, akwan a afifide ahorow no dan wɔn ho wɔn ho de nya aduan no ne dwuma a afifide ne mmoa di bom no gyina wim nsakrae so wɔ ɔkwan a ɛyɛ nwonwa so. Paulo kaa sɛnea Yehowa nsa wɔ eyinom nyinaa mu no ho asɛm ma ɛfatae sɛ: “Asase a ɛnom osu a ɛtaa tɔ gu so, na efifi aduan a eye ma wɔn a wɔn nti wɔdɔw no, nya Onyankopɔn hɔ nhyira no bi.”—Hebrifo 6:7.\nAsɛmfua “nhyira” no nya nkyerɛase foforo bere a wugyina susuw nea esi wɔ mmeae a sɛ edu osutɔbere a, wim hyew yɛ hɔ ne hɔ, wonya nna tenten, owia bɔ kɛse, na osu tɔ sɛnea ɛfata, ho no. Nnua yiyi nhwiren na nkoekoemmoa fi mmeae a wokohintawee wɔ awɔwbere mu no besisi nhwiren no so ma ɛsow aba. Nnomaa te sɛ anomaa ketewa bruu a wuhu wɔ ha yi ma kwaem yɛ fɛ na wote nnwom nso, na ɛma asase no so hyerɛn yɛ fɛfɛɛfɛ. Asetra kɔ so prɔmprɔm, na mmoawammoawa toa wɔn dwumadi so, wɔwo, na ebi nso nyinyin. (Nnwom mu Dwom 2:12, 13) Eyi bue kwan ma wotwa nnɔbae wɔ ahohurubere awiei anaa wɔ twabere mu.—Exodus 23:16.\nBaabi a asase no da no di Yehowa nnwuma ho adanse wɔ ɔkwan a ɛyɛ nwonwa so, ɛma yenya adekyee ne adesae, bere nkyekyɛm, ogubere ne otwabere. Yɛwɔ awerɛhyem sɛ ahohurubere bedi osutɔbere akyi daa. Anyɛ yiye koraa no, ɛyɛ Onyankopɔn na ɔhyɛɛ bɔ sɛ: “Nna nyinaa a asase wɔ hɔ yi, ogu ne otwa, awɔw ne ahohuru, asusow ne ɔpɛ, awia ne anadwo rennyae da.”—Genesis 8:22.\n^ nky. 6 Hwɛ 2004 Calendar of Jehovah’s Witnesses, July ne August de no.\nƆsram no Ho Hia Ma Nkwa\nWɔ mfe a abɛsen kɔ nyinaa mu no, ɔsram no akanyan nnipa ma wɔn ho adwiriw wɔn. Nanso, so wunim sɛ ɔsram ma yenya bere nkyekyɛm? Ɔsram boa ma wohu sɛ asase no ayera kwan, kyerɛ sɛ, ɛma wohu baabi a asase no kyea du bere a ɛretwa owia ho hyia no. Abɔde nyansahu ho nhomakyerɛwfo Andrew Hill ka sɛ eyi di “dwuma titiriw ma yenya Asase so tebea ahorow a etumi kora nkwa so no.” Sɛ Ɔbɔadeɛ no anyɛ ɔsram kɛse a ɛte saa a ɛbɛhwɛ ma yɛn asase yi akyea sɛnea ɛfata bere a ɛretwa owia ho hyia no a, anka asase so bɛyɛ hyew araa ma nkwa ntumi ntra so. Ne saa nti, nsoromma ho animdefo kuw bi kae sɛ: “Obi betumi abu Ɔsram no sɛ ade titiriw a edi Asase so tebea ho dwuma.”—Dwom 104:19.\nƆsram: U.S. Fish & Wildlife Service, Washington, D.C./Bart O’Gara\nYoma, Afrika Atifi fam ne Arabia Asase Hwene no\nShare Share ‘Awɔw ne Ahohuru Rennyae Da’\nw04 7/15 kr. 8-9\nYesu Anwonwade No—Nokwasɛm Anaa Atosɛm?\nYesu Anwonwade No Dɛn Na Wubetumi Asua Afi Mu?\nSo Wodɔ ‘Yehowa Mmara’?\n‘Yehowa Ahyɛde’ Rentumi Nni Huammɔ\nFa Onyankopɔn Som mu Botae Ahorow Hyɛ Wo Bɔfo no Anuonyam\nKapadokia Beae a na Nkurɔfo Tete Abodan a Mframa ne Nsu Ayɛ Mu\n“Onitefo Yɛ N’ade Nyinaa Nimdeɛ Mu”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 15, 2004\nShare Share ƆWƐN-ABAN—NEA ADESUA NSƐM WOM July 15, 2004\nƆWƐN-ABAN—NEA ADESUA NSƐM WOM July 15, 2004


신명기 6 KLB - 5 Mose 6 AKCB\nDɔ Awurade, Wo Nyankopɔn No\n1Eyinom ne ahyɛde, mmara ne nhyehyɛe a Awurade mo Nyankopɔn ka kyerɛɛ me se menkyerɛkyerɛ mo na munni so wɔ asase a moretwa Yordan akɔfa no so, 2sɛnea ɛbɛyɛ a mo mma ne wɔn mma besuro Awurade, mo Nyankopɔn, mmere dodow a mote ase no, na moadi ne mmara ne nʼahyɛde a mede ma mo no nyinaa so nyinaa so a mo nkwanna aware. 3Muntie, Ao Israel, na monhwɛ yiye nni so sɛnea ɛbɛyɛ a ebesi mo yiye na mo ase atrɛw yiye wɔ asase a nufusu ne ɛwo resen wɔ so no so sɛnea Awurade, mo agyanom Nyankopɔn, hyɛɛ mo ho bɔ no.\n4Tie, Ao Israel, Awurade yɛn Nyankopɔn yɛ Awurade koro. 5Dɔ Awurade wo Nyankopɔn fi wo koma nyinaa mu ne wo kra nyinaa mu ne wʼahoɔden nyinaa mu. 6Momma saa mmaransɛm a mede rema wo nnɛ yi ntena mo koma mu. 7Momfa nhyɛ mo mma mu. Sɛ mote fie anaa monam ɔkwan so, sɛ moda hɔ anaa mosɔre a, monka ho asɛm. 8Monkyekye no sɛ agyiraehyɛde mmɔ mo nsa na momfa bi mmɔ abotiri. 9Monkyerɛw ngu mo afi apongua ne mo abobow ano apon so.\n10Awurade mo Nyankopɔn de mo ba asase a ɔkaa ntam sɛ ɔde bɛma mo agyanom Abraham, Isak ne Yakob no, asase a nkuropɔn a ɛnyɛ mo na mokyekyeree ahyɛ so ma no so, 11afi a nneɛma pa ahorow a ɛnyɛ mo na moyɛe ahyɛ no ma, mmura a ɛnyɛ mo na mututui, bobeturo a ɛnyɛ mo na moyɛe ne ngonnua a ɛnyɛ mo na muduae no so. Sɛ mudidi mee wɔ saa asase yi so a, 12monhwɛ yiye na mo werɛ amfi Awurade a ogyee mo fii nkoasom mu wɔ Misraim asase so no.\n13Ɛsɛ sɛ musuro Awurade, mo Nyankopɔn, na mosom ɔno nko ara. Ne din nko ara na momfa nka ntam. 14Munnni anyame foforo akyi; anyame a wɔyɛ nnipa a wɔatwa mo ho ahyia no anyame no; 15na Awurade mo Nyankopɔn a ɔwɔ mo ntam no yɛ Onyankopɔn ninkufo a nʼabufuw no bɛhyew mo, na ɔbɛsɛe mo afi asase no so. 16Monnsɔ Awurade, mo Nyankopɔn, nhwɛ sɛnea moyɛe bere a na mowɔ Masa no. 17Ɛsɛ sɛ mudi Awurade, mo Nyankopɔn, ahyɛde ne nea ɛwɔ mmara a ɔde ama mo no mu no so pɛpɛɛpɛ. 18Monyɛ de ɛteɛ na eye wɔ Awurade ani so na biribiara awie mo yiye. Na moakɔ akɔfa asase pa a Awurade hyɛɛ ho bɔ kyerɛɛ mo agyanom no, 19na moapam atamfo a wɔwɔ mo anim no nyinaa sɛnea Awurade kae no.\n20Daakye bi, sɛ mo mma bisa mo se, “Saa mmara ne nʼahyɛde a Awurade, yɛn Nyankopɔn, de ama mo yi ase ne dɛn?” 21a monka nkyerɛ wɔn se, “Na yɛyɛ Farao nkoa wɔ Misraim nanso Awurade nam anwonwatumi so yii yɛn fii Misraim. 22Yɛn ani tua Awurade nsɛnkyerɛnne ne anwonwade akɛse na ɛyɛ hu a ɔyɛ tiaa Misraim, Farao ne ne nkurɔfo nyinaa. 23Oyii yɛn fii Misraim sɛnea ɛbɛyɛ a, obetumi de asase a wahyɛ yɛn agyanom ho bɔ no ama yɛn. 24Na Awurade yɛn Nyankopɔn hyɛɛ yɛn sɛ yenni mmara no nyinaa so na yɛmfa obu ne nidi mma no sɛnea ɛbɛma asi yɛn yiye daakye sɛnea ɛte nnɛ yi. 25Efisɛ sɛ yedi mmara no nyinaa a Awurade, yɛn Nyankopɔn, de ama yɛn no so a, ɛbɛyɛ yɛn trenee.”\nAKCB : 5 Mose 6


Yehowa bu aman nyinaa atɛn (1-17)\nYehosafat Bon (2, 12)\nAtemmu bon (14)\nYehowa bɛyɛ abannennen ama Israel (16)\nYehowa hyira ne nkurɔfo (18-21)\n3 “Hwɛ! Nna no mu,Sɛ mede Yuda ne Yerusalemfo a wɔakodi obi man so no san ba saa bere no a,+ 2 Mɛboaboa amanaman nyinaa nso ano,Na mede wɔn asian aba Yehosafat* Bon mu.* Me man ne m’agyapade Israel nti,Mebu wɔn atɛn wɔ hɔ,+Efisɛ wɔabɔ wɔn ahwete amanaman no mu,Na wɔakyɛ m’asaase afa.+ 3 Wɔbɔɔ me man so ntonto,+Wɔtɔn mmarimaa de kɔfaa tuutuufo,Na wɔtɔn mmeawa gyee nsã* nomee. 4 Tiro ne Sidon ne Filistia nkurow nyinaa,Dɛn na mowɔ tia me? Mayɛ mo biribi na moreyɛ bi atua me ka anaa? Sɛ moretua me biribi so ka a,Ɛnde mɛyɛ ntɛm adan mo akatua no aba mo so.+ 5 Moafa me dwetɛ ne me sika kɔkɔɔ,+Na mode m’akorade a ɛsom bo akogu mo abosomfi; 6 Yuda ne Yerusalemfo nso, moatɔn wɔn ama Greecefo+Sɛnea ɛbɛyɛ a mubetu wɔn afi wɔn asaase so akɔ akyirikyiri; 7 Ɛno nti mɛma wɔafi beae a motɔn wɔn kɔe no aba,+Na mɛdan mo akatua no aba mo so. 8 Mɛtɔn mo mma mmarima ne mo mma mmea ahyɛ Yudafo nsa,+Na wɔn nso bɛtɔn wɔn ama Sabafo, ɔman a ɛwɔ akyirikyiri,Yehowa na waka. 9 Mommɔ dawuru wɔ amanaman mu sɛ:+ ‘Munsiesie mo ho nkɔko!* Monkanyan mmarima akatakyi! Momma mmarima a wɔkɔ ɔsa nyinaa ntwiw mmɛn, momma wɔmmra!+ 10 Momfa mo nsɔw nyɛ sekan a wɔde kɔ ɔko, na momfa mo kantankrankyi* nyɛ mpeaw. Nea ɔyɛ mmerɛw no, ma ɔnka sɛ: “Me ho yɛ den.” 11 Aman a moatwa ahyia nyinaa, mommɛboa; mommoaboa moho ano.’”+ O Yehowa, fa w’ahoɔdenfo* no bra hɔ. 12 “Momma amanaman no nsɔre mmra Yehosafat Bon mu,*Na ɛhɔ na mɛtena abu amanaman a atwa ahyia nyinaa atɛn.+ 13 “Montow kantankrankyi, na nnɔbae no awo* sɛ wotwa. Mommra mmetiatia so, efisɛ amoa a wokyĩ nsã wom no ayɛ ma.+ Ade a wokyĩ nsã gu mu no ayɛ ma abu so; wɔn bɔne adɔɔso. 14 Nnipadɔm, nnipadɔm wɔ atemmu bon no mu,*Na Yehowa da no abɛn wɔ atemmu bon no mu.*+ 15 Owia ne ɔsram beduru sum,Na nsoromma renhyerɛn bio. 16 Yehowa bɛbobom afi Sion,Na ɔbɛma ne nne so afi Yerusalem. Ɔsoro ne asaase bɛwosow,Nanso Yehowa bɛyɛ guankɔbea ama ne man,+ Na ɔbɛyɛ abannennen ama Israelfo. 17 Mubehu sɛ mene Yehowa mo Nyankopɔn a mete Sion, me bepɔw kronkron so no.+ Yerusalem bɛyɛ beae kronkron,+Na ahɔho* rentwam mfa hɔ bio.+ 18 Saa da no, nsã* dɔkɔdɔkɔ bɛsosɔ afi mmepɔw so;+Nufusu bɛsen afi nkoko so,Na nsu bɛsen Yuda nsubon nyinaa mu. Nsu bepue afi Yehowa fi,+Na ɛbɛma Ɔkanto Nnua Bon* no anya nsu pii. 19 Egypt de, ɛbɛdan asaase a obiara nte so,+Na Edom nso adan sare pradadaa,+Efisɛ wɔde atirimɔdensɛm dii Yudafo,+Na wohwiee mogya a edi bem gui wɔ wɔn asaase so.+ 20 Nanso Yuda de, nnipa bɛtena hɔ daa,Na Yerusalem nso bɛtena hɔ awo ntoatoaso nyinaa mu.+ 21 Wɔn mogya a mammu no bem no, mebu no bem,+Na Yehowa bɛtena Sion.”+\n^ Ɛkyerɛ, “Yehowa Ne Ɔtemmufo.”\n^ Nt., “Montew ɔko ho!”\n^ Anaa “wo nnɔmmarima.”


Henanom na Ɛrebubu Tete Osiakwan No\nASƐM A ƐDA SO | KASA NYƐ OSIAKWAN BIO\nTete Osiakwan no Rebubu\nKASA a nkurɔfo ka no wiase yɛ buburugyaa. Wobu akontaa sɛ kasa ahorow ahorow bɛyɛ 7,000 na ɛwɔ wiase. Ɛtɔ da a na wei adan osiakwan; ɛma akwantu, aguadi, nhomasua ne amammu mpo yɛ bisibasaa. Ɔhaw yi fii ase nyɛ nnɛ. Ɔhene Ahasweros (ebia ɔno na wɔsan frɛ no Xerxes I) bere so, bɛyɛ afe 2,500 a atwam ni no, Persiafo de ɔhene no mmara kɔɔ ahemman no nyinaa mu, “fi India kosi Etiopia. Na ne nyinaa yɛ amantam bɛboro ɔha aduonu ason, na wɔkyerɛw no sɛnea ɔman biara nkyerɛwee ne wɔn kasa te.” *\nƐnnɛ, aban anaa ahyehyɛde kakraa bi na ɛbɛbɔ wɔn ho mmusu ayɛ saa adwumasono yi. Nanso ahyehyɛde bi afa ato ne ho so sɛ wɔbɛyɛ. Wo deɛ hwɛ, Yehowa Adansefo kyerɛ Bible ne nhoma ne video ase kɔ kasa bɛboro 750 mu. Kasa yi mu bɛyɛ 80 yɛ mum kasa. Na wokɔ Intanɛt so a, nhoma ne nneɛma foforo pii wɔ hɔ a wubetumi abɔ atie wɔ kasa pii mu. Wɔn a wɔn ani afura nso wɔ wɔn deɛ wɔ Braille mu.\nNea ɛyɛ anika koraa ne sɛ Yehowa Adansefo mfa saa adwuma no mpɛ sika. Wɔn a wɔkyerɛ nhoma ase no atu wɔn ho ama reyɛ saa adwuma no. Ɛdɛn paa na epusuw wɔn ma wɔkyerɛ kasa pii ase saa? Wɔyɛ no sɛn?\n^ nky. 3 Hwɛ Ester 8:9 wɔ Bible mu.


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Wolaita Xhosa Yoruba Zulu\nSɛ yɛkyerɛ nneɛma ho anisɔ a, yenya so mfaso pii. Ɛma yenya akwahosan pa, ahonim pa, ne akomatɔyam. Ne saa nti, ɛsɛ sɛ yɛkyerɛ nneɛma ho anisɔ daa.\nSɛ yɛkyerɛ nneɛma ho anisɔ a, sɛn na ɛboa yɛn?\nNEA NNURUYƐFO KA\nNhoma bi ka sɛ, “Sɛ yɛpɛ sɛ yɛn ani gye paa a, gye sɛ yɛkyerɛ nneɛma ho anisɔ. Sɛ nkurɔfo kyerɛ nneɛma ho anisɔ a, ɛboa ma wonya adwempa, ɛma wɔn ani gye, wonya akwahosan pa, ɛma wotumi gyina ɔhaw ano, na ɛma wɔne afoforo ntam yɛ kama.”—Harvard Mental Health Letter.\nBible hyɛ yɛn nkuran sɛ yɛnkyerɛ nneɛma ho anisɔ. Ɔsomafo Paulo ankasa yɛɛ nhwɛso wɔ saa suban yi ho, na ɔkyerɛwee sɛ “monkyerɛ nneɛma ho anisɔ.” Ɛho nhwɛso ni. Ɔdaa “Onyankopɔn ase daa” sɛ nkurɔfo tiee asɛmpa no wɔ aso pa mu. (Kolosefo 3:15; 1 Tesalonikafo 2:13) Ɛtɔ da a, ɛnyɛ meda ase a yɛbɛka kɛkɛ no na ɛbɛma yɛn ani agye, mmom ɛsɛ sɛ yɛyɛ nnipa a yɛkyerɛ nneɛma ho anisɔ ankasa. Sɛ yɛyɛ saa a, ɛbɔ yɛn ho ban fi pɛsɛmenkominya, anibere, ne adwemmɔne ho. Sɛ yɛda suban a ɛte saa adi a, ɛbɛpam nkurɔfo afi yɛn nkyɛn, na yɛn ani rennye.\nYɛn Bɔfo no ayɛ wei ho nhwɛso fɛfɛɛfɛ ama yɛn. Ɛwom sɛ yɛyɛ nnipa a yɛtɔ sin deɛ, nanso biribiara a yɛyɛ ma no no, ɔkyerɛ ho anisɔ! Hebrifo 6:10 ka sɛ: “Onyankopɔn nyɛ nea ɔnteɛ sɛ ne werɛ befi mo adwuma ne ɔdɔ a modaa no adi wɔ ne din ho.” Ɛyɛ nokwasɛm sɛ, yɛn Bɔfo no bu no sɛ ɛnteɛ anaa ɛnyɛ fɛ sɛ obebu n’ani agu biribiara a yɛyɛ ma no no so.\n“Mo ani nnye bere nyinaa. Biribiara mu momfa aseda mma.”—1 Tesalonikafo 5:16, 18.\nƆkwan bɛn so na sɛ yɛkyerɛ nneɛma ho anisɔ a, ɛma yɛne afoforo ntam yɛ kama?\nDƐN NA WOAHU A ƐKYERƐ SAA?\nSɛ nkurɔfo kyɛ yɛn adeɛ, wɔka asɛmdɛ kyerɛ yɛn, anaa wɔyɛ yɛn mmoa bi, na sɛ yeyi yɛn yam kyerɛ ho anisɔ a, ɛma wɔte nka sɛ wɔsom bo na wɔn so wɔ mfaso. Sɛ obi a wunnim no mpo yɛ biribi ma wo, sɛ ebia, obue ɔpon ma wo, na woda no ase a, n’ani gye paa.\nYesu Kristo kaa sɛ, “Monkɔ so mma na nkurɔfo ama mo. Susukora pa a wɔamia so, awosow no ma abu so na wɔde begu mo ntama mu.” (Luka 6:38) Ma yɛnhwɛ Rose asɛm yi. Ɔyɛ abaayewa a ɔyɛ mum wɔ Vanuatu, supɔw bi a ɛwɔ South Pacific.\nNá Rose kɔ Kristofo nhyiam a Yehowa Adansefo yɛ no bi nanso na onnya so mfaso kɛse efisɛ na ɔnte mum kasa, na na obiara nso nni asafo no mu a ɔte mum kasa. Bere a awarefo bi a wɔte mum kasa baa asafo no mu na wohuu tebea no, wɔyɛɛ nhyehyɛe kyerɛɛ nkurɔfo mum kasa. Rose ani sɔɔ nea awarefo no yɛe no paa, na ɔkaa sɛ: “M’ani agye sɛ manya nnamfo pii a wɔdɔ me saa.” Sɛnea Rose kyerɛɛ nneɛma ho anisɔ ne sɛnea seesei otumi de ne ho hyɛ Kristofo nhyiam mu no ma awarefo no koma tɔ wɔn yam paa. Rose nso ani agye paa sɛ nkurɔfo rebɔ mmɔden sɛ wobesua mum kasa na ama wɔatumi ne no akasa.—Asomafo Nnwuma 20:35.\n‘Nea ɔde aseda bɔ afɔre no na ɔbɛhyɛ Onyankopɔn anuonyam.’—Dwom 50:23.\nWobɛyɛ dɛn akyerɛ nneɛma ho anisɔ?\nNneɛma a yɛn ani gye ho no na yɛtaa dwinnwen ho. Dawid ka nnipa a wɔkyerɛw Bible no ho. Ɔbɔɔ Onyankopɔn mpae sɛ: “Midwinnwen wo nnwuma nyinaa ho; Metena ase susuw wo nsa ano adwuma ho.” (Dwom 145:5) Anokwa ná Dawid nyɛ obi a ɔma nneɛma biara twetwe n’adwene kɛkɛ, na na osusuw nneɛma ho kɔ akyiri. Nneɛma ho anisɔ a na ɔwɔ no, amma kwa. Ɛyɛ Onyankopɔn akwan a ɔtoo ne bo ase susuw ho ne kwa nna nyinaa no na ɛmaa ɔyɛɛ saa.—Dwom 71:5, 17.\nBible no de afotu pa yi ma yɛn nyinaa: ‘Biribiara a ɛyɛ nokware, biribiara a ɛyɛ fɛ, biribiara a wɔka ho asɛm pa, ɔbra pa biara a ɛwɔ hɔ ne biribiara a ɛsɛ ayeyi no—monkɔ so nsusuw saa nneɛma yi ho.’ (Filipifo 4:8) Asɛm “monkɔ so nsusuw” ho no ma yehu sɛ ehia sɛ daa yegye bere dwinnwen nneɛma ho kɔ akyiri. Sɛ yɛyɛ saa a, ɛbɛboa yɛn ma yɛakyerɛ nneɛma ho anisɔ.\n“Ntease na medwen ho me koma mu.”—Dwom 49:3.


Akwantuo fri Gaana kɔ Germany - Wikipedia\nAkwantuo fri Gaana kɔ Germany\nGhanafo tu kɔtena Gɛɛmani hyɛɛ aseɛ wɔ afe apem nkron aduonum (1950) berɛ a Gɛɛmani atɔeɛ afa mu de nhyehyɛe baa sɛ asukuufoɔ awɔn wɔ Abibirim ha sɛ wɔbɛtumi akɔ Gɛɛmani akɔtoa wɔn adesua so. Saa nhyehyɛe wei maa asukuufoɔ no nimdeɛ a ɛho bɛhia ɔman a ofiri wɔ berɛ wobɛsan akɔ wɔn kurom.\nWɔ afe apem mmienu ne nkron (2009) mu no, na Ghanafoɔ bɛyɛ mpem aduanan (40,000) na wɔn wɔ tu kɔtena wɔ Gɛɛmani asetena mu. Ghanafoɔ a, wɔn wɔ tu kɔtena Gɛɛmani asetena mu ne wɔn a, ofiri Ghana na ɔnam mmra kwan so adane Gɛɛmanfoɔ, awoɔ ntoa ntoasoɔ a, ɛtɔ so mmienu ne mmiensa nso danee Gɛɛmanfoɔ. Mmɔfra a wɔfiri aman ahodoɔ mmienu so no de ɛnnyɛ wɔn pɛ sɛ wɔ yɛ tu kɔtena no bi Sɛ deɛ Deutsche Gasellschaft fur Techniscle Zusammensrbit (GTZ) kyerɛ no. GTZ ma yɛ t’ase sɛ, amanfrafoɔ a, mmra mma wɔn ho kwan sɛ ɔtena anaa sɛ mpo ɔba ɔman no mu adɔɔso para. Wɔn nso a wɔ wɔ nkrataa a,mmra ma ho no nso no wɔmma wɔn baabi ntena wo berɛ a wɔn mmrɛ atwam.\n1 Nneɛma ne Botaeɛ a ɛde Tu kɔtena ɛba.\n2 Ghana ɛrekɔ Gɛɛmani Tu kɔtena mu ahorow\n2.1 Adesua mu Tu kɔtena\n2.2 Ahobammɔ ho tu kɔtena\n2.3 Abusua nkabom\n3 Kwan pa ne Kwati kwan akwantuo kɔ German\n3.1 Kwan Pa So Fa\n3.1.1 Akwantuo tumi krataa ahwehwɛde ne 3ho ka\n3.2 Kwati Kwan Akwantuo\n4 Nhoma a woyii nsɛm fii mu\nNneɛma ne Botaeɛ a ɛde Tu kɔtena ɛba.\nSikasɛm mu haw, ntɔkwako, mente me ho ase a, ɛwɔ abusuakuo mu, ne abrabɔ mu amanehunu abɛyɛ botaeɛ nti a, nnipa pii firi wɔn man mu . Ahɔhoyɛ gyinabea ayɛ hu paa wɔ wiase afaana nyinaa. Afe biara mu nso ɛkɔ soro afe biara mu .\nSikasɛm, ohia, ne sɛ deɛ nnipakuo adɔɔso wɔ faako no nso ka botaeɛ nti a, dodoɔ naa firi wɔn fie anaa wɔn ɔman mu.\nGhana ɛrekɔ Gɛɛmani Tu kɔtena mu ahorow\nTu kɔtena mu ahorow mmiɛnsa na yɛ bɛtumi anya afiri abakɔsɛm a ɛwɔ Ghanafoɔ tu kɔtena Gɛɛmani mu. Eyinom bi ne Adesua mu Tu kɔtena, Ahobanbɔ mu tu kɔtena, ne Tu kɔtena a, ɔde ka abusua saa bomm. Ghanafoɔ wɔn wɔ tu kɔtena mu ntaa nya adwumayɛ mu akwanya.\nAdesua mu Tu kɔtena\nAdesua mu tu kɔtenafo pii naa tu kɔ ɔman a ɛtɔso mmiɛnsa wɔ aberɛ a wɔn awie wɔn adesua no wɔ Gɛɛmani.\nAhobammɔ ho tu kɔtena\nTu kɔtenafo a onya saa akwannya yi wie akyire bɛ yɛ Gɛɛmanfoɔ adehye afebɔɔ. Efiri mfeɛ apem,aha nkron aduoson (1970) mu sikasɛm mu haw ne amanwɔsɛm mu mente me ho ase trɛw dodoɔ a, ofiri Ghana sɛ ɔrekɔpɛ ahobammɔ no mu wɔ amanone ne aman foforɔ a, ɛwɔ yɛn abibirem mu ha.\nNnipa dodo mmra gye wɔn tum sɛ otumi firi Ghana ba Gɛɛmani no nnuru ɔha nkyekyem baako mpo. Sɛ deɛ mpanyinfo bu tu kɔtenafo a, ofiri Ghana sɛ ɔyɛ sikasɛm mu ahohoɔ no. Nnipa ɔha ne du mmienu (112) pɛ na mmra gyee wɔn tuu mu sɛ ahohoɔ wɔ afe apem aha nkron aduowɔtwe mmiɛnsa (1983) ne afe mpem mmienu ne nson (2007) ntɛm.\nSaa atukɔfoɔ yi taa wie aseɛ sɛ wɔn a wonya hokwan tena German afebɔɔ ɛnnɛ. Gaanafoɔ bɛboro nkyem anan mu baako na wɔnam abusua nkabom akwantuo so kɔ German.\nKwan pa ne Kwati kwan akwantuo kɔ German\nGerman akwantuo tumi krataa\nAmanaman ntam Nkabomkuo a wohwɛ Akwantuo (IOM) so kyerɛ kwan pa so akwantuo no sɛ ɛyɛ nea agyina ɔman a kwantufoɔ no fi, ɔman a ɔbɛfiri ne ɔman ɔrekɔ mu no akwantuo mmra no hyia. IOM san kyerɛ Kwati kwan so ɛyɛ akwantuo a ɛne atukɔ, amanaman ntam mmra ne nhyehyɛe a ɛbata akwantuo fi ɔman a ofiri mu, ne ɔman a ɔrekɔ mu no bɔ abira.\nAkwan wɔ hɔ ma akwantufoɔ sɛ wobɛfa kwan pa and kwati kwan so akɔ.\nKwan Pa So Fa\nGerman Aban Asoeɛ kyerɛ kwan pa a obi betumi afa so atu kwan gyina atirimpɔw nti a ɔrekɔ no.Kwan Pa so fa no kyerɛ sɛ wobenya akwantuo no tumi krataa.\nBerɛ Tia Akwantuo Tumi Krataa\nGerman aban ananmusifo adwumayɛbea kyerɛ ɔkwan a obi nsa bɛka berɛ tia Europa Schengen aman akwantuo tumi krataa (nnafua 90 wɔ nnafua 180) ntam wɔ German (ne Europa aman a ɛwɔ Schengen nsaase so sɛ ɔrekɔ nsrahwɛ, rekɔyɛ adwuma. Akwammisa nkrataa wɔhɔ a ɛsɛ sɛ onii no hyehyɛ., wo ne no ayɛ nhyehyɛe sɛ wobehyia . German aban ananmusi asoeɛ a ɛwɔ Nkran (Accra) de nkrataa a ɛhia anaa wobisa fi obi a ɔrekɔpɛ akwantuo tumi krataa .\nBerɛ Tenten Akwantuo Tumi Krataa\nAban ananmusi asoeɛ kyerɛkyerɛ berɛ tenten akwantuo tumi krataa mu ma asukuufo, abusua nkabom, adwumayɛ akwantuo tumi krataa ne nea ekeka ho, ne emu biara ahwehwɛde, abusua nkabom .\nAkwantuo tumi krataa ahwehwɛde ne 3ho ka\nƐsɛ sɛ wɔn a wobebisa hokwan no wɔ akwantuo nkrataa (passport) Ɛbeboro nna dodow a obedi wɔ German no bɛyɛ abosome mmiensa ansa na awu. Anyɛ yiye koraa no, ɛsɛ sɛ kratafa mmienu na hwee nni so akwantuo nkrataa (passport) na afei ɛyɛ nea ne nsa kaa no mfe 10 ntam. Ɛsɛ sɛ wɔn a wobebisa hokwan no nso hia n’awoda ho adanse krataa ne mfoni ketewa a akyi fitaa a ɔtwaa nkyɛe. EuroHealth ayaresa nsiakyibaa a ɛbɛbɔ ne ho ban nna dodow a ɔbetena na ɛyɛ nea Schengen aman no nyinaa gye tom. Nea etwatoɔ no, sikasɛm adanseɛ a ɛkyerɛ sɛ ebetumi aso no nna dodow a ɔbedi no nso wobehwɛ ansa. Nea a wɔrekɔbisa hokwan no de wɔn nsa hyɛ German Atutena Nhyehyeɛ ɔfa 54 nkyekyem 2 nea ɛtɔ so 8 krataa no ase. Akwantuo tumi krataa nhyehy3e no ho ka yɛ Euro 60.00 (GH₵ 382).\nAkwantuo no atirimpɔw na ɛbɛkyerɛ ahwehwɛde foforo a ɛbeka ho\nSɛ nsrahwɛ tumi krataa nso a, onii no abusuabɔ ho adanseɛ ho hia. Nea ɔsrafo no reba ne nkyɛn no de ne nsa hyɛ nsatoɔ krataa no ase na ɔde ne akwantuo nkrataa (passport) ne tumi krataa a ɛma no hokwan a ɔde te ɔman no mu bi ma nea a ɔrekɔbisa hokwan .\nSɛ ayaresa nti a, ɛsɛ sɛ nea a ɔrekɔbisa hokwan no de n'ayaresa sikasɛm ho adanseɛ a ɛkyerɛ sɛ ne ɛhɔ tena ka ne lɛtɛ a dɔkota a ɔhwɛɛ no nso kyerɛ. Nea a ɔrekɔbisa hokwan san hia krataa a efi German asopiti anaa dɔkota a woagye apene sɛ ɔbehwɛ ɔyarefoɔ no.\nSɛ adwuma nso a, wɔn a wobebisa hokwan no hia nsatoɔ krataa fi adwumakuw a ɛwɔ German no ne krataa a adwumakuw a ɔte mu no na wɔkyerɛw botae pɔtee nti ɔretukwan no. ɛsɛ sɛ, German dwumakuw no din wɔ ɔman no aguadi nhoma mu. .\nSɛ nteteɛ anaa kasa foforo adesua nso a, ɛsɛ sɛ wɔn a wobebisa hokwan no nya krataa fi German ahyehyɛde a ɛkyerɛ sɛ woagye no berɛ a ne nkrataasɛm nyinaa yɛ papa no.\nSɛ amamerɛ, agudie, sinitwafoɔ, anaa nyamesom atirimpɔw nso a, ɛsɛ sɛ wɔn a wobebisa hokwan no nya krataa fi mpanyinfoɔ a wɔn a wɔne wɔn bedi dwuma nyinaa ne nea wɔbɛyɛ nyinaa wɔ so.\nKwati Kwan Akwantuo\nSuhyɛma a ɛde atuk)fo nam Libya po so.\nKwati kwan akwantuo fi Afrika kɔ Europa yɛ asɛm a ɛho hia. Atukɔfo no dodow a wɔfa saa kwan bɔne so yi fi Afrika wɔ aman a wonnyaa nkɔso mu na wɔfa saa kwan yi so rekɔpɛ yiyedie. Atukɔfoɔ fa Afrika Atififam, titiriw Libya, na beaeɛ pɔtee a wɔnam kwan bɔne so fa hɔ kɔ Europa. Wɔde hyɛmma twa Mediteranea Po no. Ebinom nso fa Spania nsaase Ceuta ne Melilla, de wɔn nkwa to asiane mu. Wɔn a wɔdaadaa nipa de wɔn kɔ Europa nso afa so de ayɛ wɔn gua.\nAyɛwohomumɔ (June) 2019 mu no, Amanaman ntam Nkabomkuo a wohwɛ Akwantuo (IOM) buu akontaa sɛ bɛyɛ nnipa dodow 555 a wɔfa Mediteranea Po akwan mmiɛnsa so kɔ Italy, Malta ne Cyprus na wɔhwerew wɔn nkwa. Ebeduu Ɔpɛnimma (Decmber) 2019 mu no, nnipa dodow bɛyɛ 738 na nsuo faa wɔn, wɔyɛɛ wɔn ayayade, nna mu ayayade, ɛkɔm, yareɛ, ne ayaresa a woannya ne wɔn mu nsu a ayow nti wowuwui.\nƐmfa ho sɛ, asomdwoe wɔ ɔman yi mu no, Gaanafoɔ na amaneɛbɔ kyerɛ sɛ wodi mu atentenman wɔ nnipa a wɔpɛ sɛ wɔkɔ Europa no. Gaanafoɔ bɛyɛ 5,636 na wɔnam po so kɔɔ Italy afe 2016 mu. Wɔ 2017 mu no, Brong Ahafo mantam a mprenpren woakyɛm amantam mmiensa, Ahafo, Brong ne Bono Apueɛ, na na wɔn dodow dɔɔso paa. Gaanafoɔ 4,092 a wofii Libya bae no, nnipa dodow 1,562, a wɔyɛ ɔha nkyekyɛm 38.17 na na wofi Brong Ahafo. Asante mantam nyaa 601, a wɔyɛ ɔha nkyekyɛm 13.63.\nWɔbɔ nnipa dodow no ara a wɔpɛ sɛ wɔtena Germany no ba esiane guankɔbea a wɔkɔ hwehwɛ, ne abusua nkabom hokwan a wɔkɔ pɛ a anyɛ yiye nti. Guankɔbea ahwehwɛfoɔ a wɔn nsa ka ahobanmmɔ anan no mu baako no nyaa hokwan tena. Mpɛn pii no ahwehwɛfoɔ a wɔn nsa nka no ntumi ma nyinasoɔ a ɛkyerɛ sɛ wɔtaa wɔn anaa basabasayɛ rekɔ so wɔn aman mu. Nnipa a sikasɛm mu tebea nti wɔtu kɔ German no nyɛ aguanfoɔ. Afei nso, sɛ obi firi Europa Nkabomkuo ɔman baako mu rekɔ ɔfoforo mu a, ɔrentumi nhwehwɛ guankɔbea biom. .\nGerman nso boaa atukɔtenafo a wopɛ sɛ wɔkɔ wɔn nkyi bi nom.\nNhoma a woyii nsɛm fii mu\nRetrieved from "https://tw.wikipedia.org/w/index.php?title=Akwantuo_fri_Gaana_kɔ_Germany&oldid=20961"


Yoel 3 | Intanɛt So Bible| Wiase Foforɔ Nkyerɛaseɛ\n3 “Hwɛ! Nna no mu,+ bere a mede Yuda ne Yerusalem atukɔfo bɛsan aba+ no, 2 mɛboaboa amanaman nyinaa nso ano+ de wɔn asian aba Yehosafat bon+ no mu. Me man ne m’agyapade Israel nti, me ne wɔn bedi asɛm wɔ hɔ,+ efisɛ wɔabɔ wɔn ahwete amanaman no mu, na wɔakyɛ m’asase afa.+ 3 Wɔbɔɔ me man so ntonto,+ wɔde abarimaa gyee aguaman,+ na wɔde abeawa tɔɔ bobesa nomee. 4 “Na mo, Tiro ne Sidon+ ne Filistia nkurow nyinaa nso,+ dɛn na me ne mo wɔ yɛ? Nea moreyɛ de atua me ka ni? Sɛ saa na moreyɛ me a, ɛnde nea moreyɛ no, mede ahoɔhare bɛyɛ ntɛm ayɛ bi atua mo ka.+ 5 Moafa me dwetɛ ne me sika kɔkɔɔ,+ na mode m’afɛfɛde pa akogu mo asɔredan mu;+ 6 Yuda mma ne Yerusalem mma nso, moatɔn wɔn+ ama Helafo+ sɛ wontu wɔn mfi wɔn asase so nkɔ akyirikyiri;+ 7 ɛno nti mɛma wɔafi beae a motɔn wɔn kɔe no aba,+ na nea moyɛe no mayɛ bi atua mo ka.+ 8 Na mɛtɔn mo mmabarima ne mo mmabea ahyɛ Yuda mma nsa,+ na wɔbɛtɔn wɔn ama Sabafo,+ ɔman a ɛwɔ akyirikyiri,+ Yehowa na waka. 9 “Mommɔ dawuru amanaman mu+ sɛ, ‘Montew ɔko ho! Monkanyan ahoɔdenfo!+ Momma wontwiw mmɛn! Mmarima a wɔkɔ ɔsa no nyinaa, momma wɔmmra!+ 10 Momfa mo nsɔw nyɛ nkrante na momfa mo kantankrankyi+ nyɛ mpeaw. Nea ɔyɛ mmerɛw no, ma ɔnka sɛ: “Meyɛ ɔhoɔdenfo.”+ 11 Aman a moatwa ahyia nyinaa,+ obiara mmoa ne yɔnko, na mummehyia.’”+ O Yehowa, ɛhɔ na fa w’ahoɔdenfo no bra.+ 12 “Momma amanaman no nsɔre mmra Yehosafat bon+ no mu, na ɛhɔ na mɛtena abu amanaman a atwa ahyia nyinaa atɛn.+ 13 “Montow kantankrankyi,+ na afuw no ahoa.+ Mommra, munsian, efisɛ nsã-kyi-amoa no ayɛ ma.+ Ade a wokyĩ nsã wom no ayɛ ma abu so; wɔn bɔne adɔɔso.+ 14 Nnipadɔm, nnipadɔm wɔ atemmu bon no mu,+ na Yehowa da no abɛn, atemmu bon no mu.+ 15 Owia ne ɔsram bɛdan sum, na nsoromma begyae hyerɛn.+ 16 Yehowa bɛbobom afi Sion, na ɔbɛma ne nne so afi Yerusalem.+ Ɔsoro ne asase bɛwosow,+ nanso Yehowa bɛyɛ guankɔbea ama ne man,+ ne abannennen ama Israel mma.+ 17 Mubehu sɛ mene Yehowa mo Nyankopɔn+ a mete Sion, me bepɔw kronkron+ no so. Na Yerusalem bɛyɛ kronkronbea,+ na ananafo rentwam mfa hɔ bio.+ 18 “Saa da no, ɛbɛba sɛ mmepɔw bɛsosɔ nsã dɔkɔdɔkɔ;+ nkoko bɛsen nufusu, na nsu asen Yuda nsubon nyinaa mu. Nsuaniwa bepue afi Yehowa fie,+ na ebegugu Ɔkanto Nnua+ bon no so nsu. 19 Egypt de, ɛbɛdan amamfõ,+ na Edom nso adan sare pradada,+ efisɛ wɔde atirimɔdensɛm dii Yuda mma, na wohwiee mogya a edi bem gui, wɔn asase so.+ 20 Na Yuda de, nnipa bɛtena hɔ daa,+ na Yerusalem nso bɛtena hɔ awo ntoatoaso nyinaa mu.+ 21 Na wɔn mogya a mammu no sɛ edi bem no, mebu no bem,+ na Yehowa bɛtena Sion.”+


Yosua 9 | Intanɛt So Bible| Wiase Foforɔ Nkyerɛaseɛ\n9 Afei bere a ahene+ a wɔwɔ Yordan agya wɔ bepɔw so ne Sefela ne Po Kɛse+ no ano wɔ Lebanon+ anim, Hitifo,+ Amorifo, Kanaanfo,+ Perisifo,+ Hiwifo ne Yebusifo+ tee nea asi no, 2 wɔka boom yɛɛ nokoro sɛ wɔne Yosua ne Israelfo no bɛko.+ 3 Na Gibeonfo+ nso tee nea Yosua de yɛɛ Yeriko+ ne Ai+ no. 4 Wɔn de, wɔyɛɛ wɔn ade nyansam.+ Wɔfaa akwansoduan ne nkotoku dedaw ne nsã kotoku a atetew a wɔapompam+ guu wɔn mfurum so. 5 Afei wɔhyehyɛɛ mpaboa a ahi a wɔapompam ne ntadegow, na paanoo a wɔfae nyinaa akyenkyen na efurofurow. 6 Na wɔkɔɔ Yosua nkyɛn wɔ asoɛe hɔ wɔ Gilgal,+ na wɔka kyerɛɛ ɔne Israel mmarima no sɛ: “Yefi akyirikyiri na yɛaba. Yɛsrɛ mo, mo ne yɛn nyɛ apam.”+ 7 Ɛnna Israel mmarima no ka kyerɛɛ Hiwifo+ no sɛ: “Ebia yɛn mpɔtam ha yi ara na mote. Enti ɛbɛyɛ dɛn na yɛne mo ayɛ apam?”+ 8 Na wɔka kyerɛɛ Yosua sɛ: “Yɛyɛ wo nkoa.”+ Ɛnna Yosua bisaa wɔn sɛ: “Moyɛ nnipa bɛn, na mufi he?” 9 Afei wɔka kyerɛɛ no sɛ: “Wo nkoa fi akyirikyiri+ na yɛaba, Yehowa mo Nyankopɔn din+ nti; yɛate ne nka ne nea ɔyɛe wɔ Egypt nyinaa,+ 10 ne nea ɔde yɛɛ Amorifo ahene a na wɔtete Yordan agya nohoa no, Hesbon hene Sihon+ ne Basan hene Og+ a na ɔte Astarot+ no. 11 Enti yɛn mpanyimfo ne ɔmanfo no nyinaa ka kyerɛɛ yɛn sɛ,+ ‘Momfa akwansoduan na munkohyia wɔn nka nkyerɛ wɔn sɛ: “Yɛyɛ mo nkoa.+ Enti mo ne yɛn nyɛ apam.’”+ 12 Monhwɛ yɛn paanoo yi; da a yɛresim aba mo nkyɛn a yɛfa fii yɛn afie sɛ akwansoduan no, na ɛyɛ hyew, nanso seesei akyenkyen na efurofurow.+ 13 Na nsã kotoku yi nso, na ɛyɛ foforo koraa, nanso monhwɛ sɛ atetew.+ Na kwan no tenten nti, yɛn ntade ne yɛn mpaboa nso atetew.” 14 Afei Israel mmarima no faa akwansoduan no bi hwɛe, na wɔammisa Yehowa anom asɛm.+ 15 Yosua ne wɔn dii no asomdwoe so+ na ɔne wɔn yɛɛ apam sɛnea wobenya wɔn ti adidi mu. Enti asafo no mu mpanyimfo+ no kaa wɔn ntam.+ 16 Wɔne wɔn yɛɛ apam no wiei no, nnansa akyi na wɔtee sɛ nkurɔfo no te bɛn wɔn wɔ wɔn mpɔtam hɔ ara. 17 Afei Israelfo no tui, na da a ɛto so abiɛsa no, wokoduu wɔn nkurow mu. Nkurow no ne Gibeon+ ne Kefira+ ne Beerot+ ne Kiriat-Yearim.+ 18 Na Israelfo no amfa wɔn nsa anka wɔn, efisɛ na asafo no mu mpanyimfo de Israel Nyankopɔn Yehowa din+ aka wɔn ntam.+ Afei asafo no nyinaa fii ase nwiinwii hyɛɛ mpanyimfo no.+ 19 Na mpanyimfo no nyinaa ka kyerɛɛ asafo no sɛ: “Yɛde Israel Nyankopɔn Yehowa din aka wɔn ntam, enti yɛrentumi mfa yɛn nsa nka wɔn.+ 20 Eyi na yɛbɛyɛ wɔn na wɔanya wɔn ti adidi mu na ntam a yɛaka wɔn no ho nnome biara amma yɛn so.”+ 21 Enti mpanyimfo no ka kyerɛɛ wɔn sɛ: “Munnyaa wɔn mma wɔntena ase na wɔnkɔ anyina ne nsu mma asafo no+ nyinaa, sɛnea mpanyimfo ahyɛ wɔn bɔ no.”+ 22 Afei Yosua frɛɛ wɔn ka kyerɛɛ wɔn sɛ: “Dɛn nti na modaadaa yɛn kae sɛ, ‘Yɛne mo ntam kwan ware yiye,’+ bere a mote yɛn mpɔtam ha yi ara?+ 23 Ɛnnɛ wɔadome mo,+ na mo nkwa nna nyinaa mobɛyɛ nkoa+ wɔ me Nyankopɔn fie, na morennyae anyina ne asukɔ da.”+ 24 Ɛnna wobuaa Yosua sɛ: “Asɛm no ne sɛ wo nkoa tee sɛ Yehowa wo Nyankopɔn ka kyerɛɛ n’akoa Mose sɛ ɔmfa asase yi nyinaa mma mo na monsɛe asase no sofo nyinaa mfi mo anim,+ na mo nti, na yesuro ma yɛn kra.+ Ɛno nti na yɛyɛɛ saa no.+ 25 Afei yɛn ni, yɛwɔ mo nsam. Nea eye na ɛteɛ wɔ mo ani so biara momfa nyɛ yɛn.”+ 26 Na ɔyɛɛ wɔn saa gyee wɔn fii Israelfo no nsam, na wɔankum wɔn.+ 27 Enti da no Yosua yɛɛ wɔn+ anyina ne nsu kɔfo maa asafo+ no ne Yehowa afɔremuka no, baabi a ɔbɛpaw biara,+ de besi nnɛ.


Yohane 19 NA-TWI - Pilato ma wɔbɔɔ Yesu mmaa. Asraafo - Bible Gateway\nYohane 18Yohane 20\nYohane 19 Nkwa Asem (NA-TWI)\n19 Pilato ma wɔbɔɔ Yesu mmaa. 2 Asraafo no de nsɔe nwenee ahenkyɛw de hyɛɛ Yesu; afei wɔde atade kɔkɔɔ nso hyɛɛ no. 3 Wodii ne ho fɛw, bobɔɔ no asotɔre, kae se, “Yudafo hene, wo nkwa so!”


1 Na afei, hwɛ, mo nuanom adɔfo, muhu dɛ hom rodwendwen biribi wɔ hom akoma mu wɔ dza ɔsɛ dɛ hom yɛ wɔ ber a hom ahɛn kwan no mu no. Mbom hwɛ, ɔyɛ dɛn ntsi na hom dwendwen dɛm ndzɛmba yi ho wɔ hom akoma mu yi?\n2 Ana hom kaa dɛ makã akyerɛ hom dɛ sɛ hom ansa kã Sunsum Krɔnkrɔn no a hom botum dze abɔfo btɛkyerɛma akasa? Na afei, hom besi dɛn etum dze abɔfo tɛkyerɛma akasa, ana onnkefir Sunsum Krɔnkrɔn no?\n3 aAbɔfo nam Sunsum Krɔnkrɔn no tum do kasa; dɛm ntsi, wɔkã Christ ne nsɛm. Dɛm ntsi, mekã kyerɛ hom dɛ, hom bmmee wɔ Christ ne nsɛm mu, na hwɛ, Christ ne nsɛm no bɛkã ndzɛmba nyinara a ɔsɛ dɛ hom yɛ akyerɛ hom.\n4 Dɛm ntsi, aber a makã dɛm nsɛm yi akyerɛ hom ekyir no, sɛ hom enntum anntse ase a nna ɔbɛyɛ dɛ hom aemmbisa, anaadɛ hom ammbɔ mu; dɛm ntsi, wɔammfa hom ammba kan no mu, ntsi otwar dɛ hom hera wɔ sum mu.\n5 Na hwɛ, mese hom bio dɛ sɛ hom rudua kwan no mu, na hom nsa rekã Sunsum Krɔnkrɔn no a, nkyɛ ɔbɛkyerɛ hom ndzɛmba nyinara a ɔsɛ dɛ hom yɛ.\n6 Hwɛ, iyi nye Christ ne nkyerɛkyerɛ; na nkyerɛkyerɛ biara nnyi hɔ bio a wɔdze bɛma ekesi dɛ aɔbɛda noho edzi akyerɛ hom ekyir yi wɔ honam mu. Na ber a ɔbɛda noho edzi akyerɛ hom wɔ honam mu no, dza ɔbɛse hom biara no, hom nhyɛ no nsew na hom nyɛ.\n7 Na afei emi, Nephi, murunntum nnkasa pii; Sunsum no siw me kwan dɛ mebɛkasa, ogya me ma midzi awerɛhow osian aekyingye nye emumuyɛ, nye nyim a wonnyim, nye nyimpa hɔn akɔnkye ntsi; osiandɛ sɛ kaansa wɔkã no bpefee kyerɛ hɔn dɛ mbrɛ asɛm no pefeeyɛ tse mpo a, wɔronnhwehwɛ nyimdzee bi, na wɔatse nyimdzee kɛse bi ase.\n8 Na afei, mo nuanom adɔfo, mutum hu dɛ hom da ho dwendwen wɔ hom akoma mu; na ɔyɛ me yaw dɛ ɔwɔ dɛ mekasa wɔ dɛm adze yi ho. Na sɛ hom ritsie Sunsum no a ɔkyerɛkyerɛ nyimpa ma ɔbɔ ampaa no a nkyɛ hom bohu dɛ ɔsɛ dɛ hom bɔ mpaa; osiandɛ bsunsum bɔn nnkyerɛkyerɛ nyimpa ma ɔmmbɔ mpaa, mbom ɔkyerɛkyerɛ no dɛ onnyi dɛ ɔbɔ mpaa.\n9 Mbom hwɛ, mese hom dɛ ɔsɛ dɛ hom abɔ mpaa daa, na mma hom nntɔ bahaw; na hom nnyɛ biribiara mma Ewuradze gyedɛ hom edzi kan abɔ mpaa ama Egya no wɔ Christ ne bdzin mu, ama ɔaatsew wo ndzeyɛɛ ho ama wo, ama wo ndzeyɛɛ aayɛ ama wo kra ne cyieyɛ.\nMosiah 4:14. KK Abɔnsam.\n3 Ne. 20:1; N&A 75:11.


Matej 2 CRO - Mateo 2 AKCB\nAnyansafo A Wofi Apuei No\n1Bere a Ɔhene Herode di ade no na wɔwoo Yesu wɔ Betlehem a ɛwɔ Yudea. 2Saa bere no ara mu na anyansafo bi fi apuei baa Yerusalem bebisae se, “Ɛhe na Yudafo hene a wɔawo no no wɔ? Yehuu ne nsoromma wɔ apuei nohɔ, nti na yɛaba sɛ yɛrebɛsom no.”\n3Ɔhene Herode tee saa asɛm yi no, ɛhaw ɔne Yerusalemfo nyinaa adwene yiye. 4Ɔhene Herode frɛɛ ɔman no mu asɔfo mpanyin ne Kyerɛwsɛm no akyerɛkyerɛfo behyiae. Obisaa wɔn se, “Ɛhefa na wɔbɛwo Kristo no?” 5Wobuaa no se, “Betlehem a ɛwɔ Yudea. Na eyi ne nea odiyifo no kae:\n6“ ‘Ao kurow Betlehem, wo a\nwoyɛ otitiriw wɔ Yudaman mu,\nwo mu na meyi nea obedi\nme man Israel anim ahwɛ wɔn so.’ ”\n7Ɔhene Herode frɛɛ anyansafo no kokoa mu bisaa wɔn bere pɔtee a wohuu nsoromma no. Ɔtoaa so ka kyerɛɛ wɔn se, 8“Monkɔ Betlehem nkɔhwehwɛ abofra no. Sɛ muhu no a, mommɛka nkyerɛ me, na me nso menkɔsom no bi.”\n9Anyansafo no tiee ɔhene no asɛm no wiei no, wɔkɔe. Wɔrekɔ no, nsoromma a wohuu wɔ apuei no san yii ne ho adi bio kyerɛɛ wɔn. Edii wɔn anim kosii faako a wɔawo abofra no wɔ Betlehem hɔ. 10Bere a wohuu nsoromma no, wɔn ani gyee mmoroso. 11Woduu ofi2.11 Anyansafo no ankɔhwɛ Yesu bere a ɔda mmoa adididaka mu sɛnea na amanne te ne sɛnea nguanhwɛfo no kɔhwɛɛ no no. Mmom, asram bi akyi no, wɔkɔhwɛɛ “abofra” no wɔ ne “fi.” a abofra no ne ne na Maria wɔ mu no, wɔkotow sɔree no. Wɔde wɔn akyɛde a ɛyɛ sikakɔkɔɔ, aduhuam ne kurobow yɛɛ no ayɛ. 12Onyankopɔn soo wɔn dae bɔɔ wɔn kɔkɔ se wɔnnsan nkɔ Herode nkyɛn bio wɔ Yerusalem. Enti wɔfaa ɔkwan foforo so kɔɔ wɔn kurom.\nWɔbɔ Wɔn Ho Aguaa Wɔ Misraim\n13Anyansafo no kɔ akyi no, Awurade bɔfo soo Yosef dae se, “Sɔre fa abofra no ne ne na na monkɔ Misraim nkɔtena hɔ nkosi sɛ mɛkyerɛ mo bere a mobɛsan aba. Efisɛ Ɔhene Herode rehwehwɛ abofra no akum no.”\n14Anadwo no ara Yosef faa abofra no ne Maria sii mu kɔɔ Misraim, 15ma wɔtenaa hɔ kosii sɛ Ɔhene Herode wui. Eyi na ɛmaa nea Awurade nam odiyifo no so kae se, “Mafrɛ me Ba afi Misraim” no baa mu.\nBetlehem Mmofra No Kum\n16Herode huu sɛ anyansafo no adaadaa no no, ne bo fuw mmoroso. Ɔsomaa nʼasraafo se wɔnkɔ Betlehem ne nkurow a atwa ho ahyia no nyinaa mu nkokunkum nkokoaa mmarimaa kosi wɔn a wɔadi mfe abien so, sɛnea anyansafo no bere a wɔkae sɛ wɔwoo abofra no wɔ mu no kyerɛ no. 17Nea wɔnam odiyifo Yeremia so kae no baa mu se,\n18“Wɔte nne bi wɔ Rama.\nƐyɛ osu ne agyaadwo;\nRahel resu ne mma;\nna ɔmpɛ sɛ wɔkyekye ne werɛ,\nefisɛ wɔnte ase bio.”\nWɔsan Ba Nasaret\n19Herode wu akyi no, Awurade bɔfo yii ne ho adi kyerɛɛ Yosef wɔ dae mu wɔ Misraim ka kyerɛɛ no se, 20“Sɔre na fa abofra no ne ne na kɔ Israel asase so, efisɛ wɔn a wɔpɛe sɛ wokum abofra no awuwu.”\n21Yosef faa abofra no ne ne na san kɔɔ Israel asase so bio. 22Yosef tee sɛ Arkelao2.22 Ɔhempɔn Herode ba yi dii ade sɛ ɔhene wɔ Yudea ne Samaria mfirihyia du pɛ. (4 AYA–6 YAA) Na ɔyɛ otirimɔdenfo ne nhyɛsotraso. Eyi ma wotuu no ade so maa Yudea bɛyɛɛ Roma mantam a na wotua tow ma Roma Ɔhempɔn no ananmusini. a ɔyɛ Herode ba na odi hene wɔ Yudea saa bere no mu no, osuroo sɛ ɔbɛkɔ hɔ. Awurade san soo no dae foforo bio sɛ ɔnnkɔ Yudea, na mmom, ɔnkɔ Galilea.2.22 Yesu bere so no, na Galilea da Ɔman Kronkron no atifi fam. 23Enti wɔkɔtenaa kurow Nasaret mu. Eyi nso maa nea adiyifo no kae se, “Wɔbɛfrɛ no Nasareni” no baa mu.\nAKCB : Mateo 2


Marko 13 NA-TWI - Asɔredan no sɛe - Yesu refi asɔredan - Bible Gateway\nMarko 13 Nkwa Asem (NA-TWI)\nAsɔredan no sɛe\n13 Yesu refi asɔredan no mu hɔ no, n’asuafo no mu baako kae se, “Kyerɛkyerɛfo, adan yi yɛ fɛ papa. Hwɛ sɛnea wɔde abo asiesie afasuw no.” 2 Yesu ka kyerɛɛ no se, “Ɛyɛ nokware de, nanso wobedwiriw saa ɔdan yi agu pasaa.”\n3 Bere a ɔte Ngo Bepɔw no so a n’ani tua Yerusalem no, Petro, Yakobo, Yohane ne Andrea baa ne nkyɛn bebisaa no se, 4 “Bere bɛn na nea woreka fa asɔredan yi ho no bɛba mu. Na nsɛnkyerɛnne bi bedi kan aba ansa anaa?”\n5 Yesu nso buaa wɔn se, “Monhwɛ yiye na obi annaadaa mo. 6 Nnipa bebree de me din bɛba abɛka se wɔne Agyenkwa no, na wɔadaadaa mo mu pii. 7 Akokoakoko besisi mmaa nyinaa nanso ɛnyɛ ɛnonom ne awiei no ho nsɛnkyerɛnne.\n8 “Aman bɛsɔre aman so, na ahenni asɔre ahenni so, na asasewosow ne ɔkɔm bɛba mmeaemmeae. Eyinom nyinaa bɛyɛ nneɛma a ɛyɛ hu a ɛbɛba no mfitiase. 9 Nanso sɛ eyinom fiti ase sɛ ɛreba a, monhwɛ yiye! Mobɛkɔ ɔhaw akɛse mu. Esiane sɛ mudi m’akyi nti, wɔbɛtwe mo akɔ asɛnnii; wɔbɛhwe mo wɔ asɔredan mu, na wɔaka nsɛm agu mo so wɔ ahemfo ne mpanyimfo anim. Saa bere no ne bere pa a ɛsɛ sɛ moka Asɛmpa no kyerɛ wɔn. 10 Na ɛsɛ sɛ Asɛmpa no di kan du ɔman biara so ansa na awiei no aba. 11 Na sɛ wɔkyere mo de mo begyina asɛnnii a, munnnwen nea mobɛka de ayi mo ho ano ho. Monka nea Onyankopɔn bɛkyerɛ mo sɛ monka no. Na ɛnyɛ mo na mobɛkasa, na Honhom Kronkron no na ɔbɛkyerɛ mo nea monka.\n12 “Onua beyi onua ama sɛ wonkum no; agyanom nso beyi wɔn mma ama; mma nso beyi wɔn awofo ama sɛ wonkum wɔn. 13 Na esiane sɛ moyɛ me de nti, nnipa nyinaa bɛtan mo. Nanso wɔn a wobegyina pintinn akodu awiei no, wobegye wɔn nkwa.\n14 “Enti sɛ muhu akyide a ɛbɔ ɔman wɔ asɔredan mu hɔ a, ɔkenkanfo, hwɛ yiye! Wɔn a wɔwɔ Yudea no nguan nkɔ mmepɔw no so. 15 Wɔn a wɔwɔ wɔn afi mu no nguan a wɔnnsan nnkɔ fie hɔ bio nnkɔfa biribiara mmfi hɔ. 16 Wɔn a wɔwɔ mfum no nso nnsan wɔn akyi mmmɛfa sika anaa ntama wɔ fie.\n17 “Na wɔn a wɔafa afuru ne wɔn a woturu mma saa bere no mu no nnue. 18 Na mommɔ mpae na bere a ɛsɛ sɛ muguan no anyɛ awɔwbere. 19 Na ahohia a ɛbɛba saa mmere no mu no, efi bere a Onyankopɔn bɔɔ ade no, ebi nsii da, na ebi nso rensi da. 20 Gye sɛ Awurade twa saa amanehunu no so, anyɛ saa a, ɔkra baako koraa rentena ase. Nanso esiane wɔn a wɔayi wɔn no nti, obetwa nna no so.\n21 “Na sɛ obi ka kyerɛ mo se, ‘Agyenkwa no ni’ a, mummmua. 22 Wɔn a wɔnam nnaadaa so ka se wɔne Kristo no ne adiyifo no bɛsɔre wɔ mo mu, na wɔayɛ anwonwade ahorow, na sɛ ebetumi a, wɔadaadaa Onyankopɔn no ara ankasa mma. 23 Monhwɛ yiye, efisɛ, maka biribiara akyerɛ mo!\n24 “Ahohia no akyi no, owia beduru sum, na ɔsram renhyerɛn, 25 na nsoromma bɛtetew ahwe, na wɔbɛwosow tumi a ɛwɔ wim no. 26 Na nnipa nyinaa behu me, Agyenkwa no, sɛ mede tumi ne anuonyam nam omununkum mu reba. 27 Na mɛsoma m’abɔfo akɔ wiase mmaa nyinaa, fi soro ano akɔka asase ano, na wɔabɛboaboa wɔn a mayi wɔn no ano.\n28 “Afei, merebɛka asɛm bi a ɛfa akutu dua ho a ɛbɛma mo osuahu bi akyerɛ mo. Sɛ eyi baa foforo san yi ahaban foforo a, na ɛkyerɛ sɛ asusow atue. 29 Sɛ muhu sɛ saa nneɛma yi a maka ho asɛm akyerɛ mo yi nyinaa afiti ase resisi a, mubehu sɛ me ba a mɛsan aba no abɛn.\n30 “Afei nokware ni, wɔn a wɔte ase saa bere yi mu no nyinaa renwuwu kosi sɛ saa nsɛm yi besisi. 31 Ɔsoro ne asase betwam akɔ, na me nsɛm de, ɛrentwam da.\n32 ”Nanso, da anaa dɔn ko a awiei no bɛba de, obiara nnim. Ɔsoro abɔfo ne me ankasa mpo nnim. Agya no nko ara na onim. 33 Esiane sɛ munnim bere ko a asɛm yi besi nti, munsiesie mo ho. Monwɛn, ntwɛn me ba no.\n34 “Me ba no te sɛ ɔbarima bi a otuu kwan kɔɔ ɔman foforo bi so. Ɔrebɛkɔ no, ɔkyerɛɛ adwuma a n’apaafo nyɛ. Ɛnna ɔka kyerɛɛ ne wɛmfo nso se, ɔnwɛn hɔ yiye nkosi sɛ ɔbɛba.\n35 “Enti, mo nso monwɛn, efisɛ, munnim bere ko a ofiwura no bɛba. Ebetumi aba sɛ ɔbɛba anwummere, ɔdasum, ahemanakye anaa awia. 36 Sɛ ofi mu ba a, ɛnsɛ sɛ ɔbɛto mo sɛ moadeda. 37 Asɛm a mede agyaw mo ne nnipa nyinaa ni. Monwɛn.”


Adɛn Nti na Yehowa Adansefo Kae Yesu Wuo No? | Nkɔmmɔ\nƆwɛn-Aban | April 2015\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chokwe Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Luo Luvale Macedonian Malagasy Mam Maya Mazatec (Huautla) Mixe (North Central) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nYEHOWA DANSENI BI NE OBI BƆ NKƆMMƆ\nNkɔmmɔ a ɛdi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdanseni bi a wɔfrɛ no Maggie akɔsra ɔbaa bi a wɔfrɛ no Sara wɔ ne fie.\n“MONKƆ SO NYƐ YEI MFA NKAE ME”\nMaggie: Sara, wo ho te sɛn? M’ani gyee paa sɛ mehunuu wo wɔ Yesu Kristo wuo Nkaedi no ase. * Wohunuu no sɛn?\nSara: M’ani gyee nea ɛkɔɔ so no ho paa. Nanso, nokwasɛm ne sɛ, mante nea wɔkae no pii ase. Menim sɛ Yesu awoda ho hia nnipa pii enti wɔdi Buronya de kae sen sɛ wɔbɛkae ne wuo no. Mesrɛ wo, wobɛtumi asan akyerɛ me nea enti a ɛho hia sɛ yɛkae Yesu wuo no?\nMaggie: Ɛwom, Buronya agye din wɔ wiase baabiara. Nanso Yehowa Adansefo gye di sɛ Yesu wuo no na ɛsɛ sɛ yɛkae. Sɛ wowɔ bere kakra a, anka m’ani bɛgye ho sɛ mɛsan ne wo abɔ ho nkɔmmɔ na ama woahu nea enti a ɛte saa.\nSara: Oh, mewɔ bere kakra.\nMaggie: Nea enti a Yehowa Adansefo kae Yesu wuo no ne sɛ, Yesu hyɛɛ n’akyidifo sɛ wɔnyɛ saa. Wo deɛ, ma yɛnhwɛ nea esii anadwo a ade rebɛkye ma Yesu awu no. Wokae aduane titiriw bi a ɔne n’akyidifo anokwafo no dii no?\nSara: Woreka Awurade Adidi no anaa?\nMaggie: Aane. Wɔsan frɛ no Awurade Anwummeduane. Bere a Yesu ne n’akyidifo no redidi no, ɔmaa wɔn ahyɛde bi. Wɔaka ho asɛm wɔ Luka 22:19, mesrɛ wo wobɛkenkan?\nSara: OK. Ɛkenkan sɛ: “Afei nso, ɔfaa paanoo daa ase, bubuu mu de maa wɔn kaa sɛ: ‘Yei gyina hɔ ma me nipadua a mo nti wɔde bɛma. Monkɔ so nyɛ yei mfa nkae me.’”\nMaggie: Medaase. Hwɛ asɛm a Yesu ka de twaa tow no, ɔse “monkɔ so nyɛ yei mfa nkae me.” Ansa na Yesu de ahyɛde no rema n’akyidifo sɛ wɔnkae no no, ɔmaa wɔhunuu ade pɔtee a ɔpɛ sɛ wɔkae. Ɔkaa sɛ ɔde ne kra bɛto hɔ ama n’akyidifo. Yesu kaa saa asɛm koro no ara wɔ Mateo 20:28. Ɛhɔ ka sɛ: “Onipa Ba no amma sɛ wɔnsom no, na mmom sɛ ɔrebɛsom de ne kra ayɛ agyedeɛ de agye nnipa bebree.” Sɛ yɛbɛka no tiawa a, ɛno nti na Yehowa Adansefo hyiam afe biara hyɛ Yesu wuo no ho fã no. Yɛyɛ de kae agyede a Yesu de mae no. Ne wuo no bɛtumi ama nnipa asoɔmmerɛwfo nyinaa anya nkwa.\nDƐN NTI NA NA AGYEDE NO HO HIA?\nSara: Mete sɛ nkurɔfo ka sɛ Yesu wui sɛnea ɛbɛyɛ a yɛbɛnya nkwa. Nanso nokwasɛm ni, medwene ho ara mente ase.\nMaggie: Sara, ɛnyɛ wo nko ara na wonte ase. Yesu agyede afɔrebɔ no yɛ nkyerɛkyerɛ a emu dɔ yie. Nanso, ɛyɛ Bible nkyerɛkyerɛ a ɛyɛ anigye paa. Mepa wo kyɛw oo, wo bere no te sɛn?\nSara: Yɛbɛtumi atoa so, mewɔ bere kakra.\nMaggie: Ɛyɛ paa. Ná merekenkan agyede no koraa ho asɛm, na ma menkyerɛkyerɛ mu tiawa nkyerɛ wo.\nSara: OK, mate.\nMaggie: Sɛ yɛbɛte agyede no ase a, ɛsɛ sɛ yɛdi kan te nea bɔne a Adam ne Hawa yɛe wɔ Eden turom de bae no ase. Wo deɛ ma yɛnkenkan Romafoɔ 6:23 na ama yɛate asɛm yi ase yie. Mesrɛ wo, wobɛkenkan anaa?\nSara: Mɛkenkan dodo. Ɛhɔ kan sɛ: “Bɔne akatua ne owuo, na akyɛdeɛ a Onyankopɔn de ma ne daa nkwa a ɛnam yɛn Awurade Kristo Yesu soɔ.”\nMaggie: Medaase. Wo deɛ ma yɛnsusu kyerɛwsɛm yi ho kakra. Ma yɛnni kan nhwɛ asɛm a wɔde fii ase no. Ɛka sɛ: “Bɔne akatua ne owuo.” Wei yɛ mmara tiawa a Onyankopɔn hyɛe wɔ adasamma mfiase pɛɛ; bɔne akatua, anaa ɛho asotwe ne owuo. Mfiase no, na obiara nyɛ ɔbɔnefo. Wɔbɔɔ Adam ne Hawa no, na bɔne biara nni wɔn ho; na wɔyɛ pɛ, na na mma a wɔbɛwo wɔn nyinaa nso bɛyɛ pɛ a bɔne biara nni wɔn ho. Anka biribiara nni hɔ a ɛbɛma obi awu. Ná Adam ne Hawa asefo nyinaa wɔ anidaso sɛ wɔbɛtena ase daa ama wɔn ani agye. Nanso, sɛnea yɛnim no, amma no saa. Meboa?\nSara: Dabi. Adam ne Hawa dii aduaba a na wɔabara wɔn no.\nMaggie: Saa pɛpɛɛpɛ. Nea Adam ne Hawa yɛe no yɛ bɔne; wɔhyɛɛ da na wɔdii aduaba no de yɛɛ Onyankopɔn so asoɔden. Enti yɛbɛtumi aka sɛ wɔn ara na wɔpaw sɛ wɔbɛyɛ abɔnefo. Saa gyinae a Adam ne Hawa sii no, ɛnyɛ wɔn nko ara na na wɔbɛhunu amane, mmom, na ɛde ɔhaw kɛse bɛba wɔn asefo nyinaa so.\nSara: Dɛn na worepɛ akyerɛ?\nMaggie: Wo deɛ, ma memma wo mfatoho bi. Sɛ́ wonim sɛnea yɛtõ paanoo?\nSara: Ɛno deɛ menim paa!\nMaggie: Yɛmfa no sɛ woabɔ kyɛnsee fɛfɛɛfɛ sɛ wode bɛtõ paanoo. Nanso bere a wode rebɛtõ paanoo no na ɛgyee wo nsam bɔɔ fam maa ɛho moae. Enti wohwɛ a dɛn na paanoo biara a wode kyɛnsee yi bɛtõ no ho bɛyɛ? Wonnye nni sɛ paanoo no ho bɛmoa?\nSara: Ɛno deɛ, ɛyɛ nokware paa.\nMaggie: Saa ara nso na bere a Adam ne Hawa hyɛɛ da yɛɛ Onyankopɔn so asoɔden no, ɛkɔbae. Bɔne ne sintɔ ma wɔbɛyɛɛ te sɛ kyɛnsee a amoa anaa ɛho atɔ kyima. Esiane sɛ wɔyɛɛ bɔne ansa na wɔrewo mma nti, na wɔn mma a wɔbɛwo wɔn nyinaa nso ho “bɛmoa;” ná wɔde bɔne bɛwo wɔn nyinaa. Sɛ Bible ka “bɔne” a, ɛnkyerɛ adebɔne a obi yɛ nko, ɛtumi nso kyerɛ bɔne anaa sintɔ a wɔde woo yɛn. Ɛwom sɛ bere a Adam ne Hawa yɛɛ bɔne no, na wɔnwoo me ne wo mpo na kampɛsɛ yɛayɛ bɔne no bi deɛ, nanso wɔtɔn wɔn asefo nyinaa ne yɛn asefo nyinaa kɔɔ bɔne ne sintɔ mu, na ɛde owuo na abɛsoeɛ yɛn so. Enti bere a yɛkenkanee Romafoɔ 6:23 no, yɛbɛhunuu sɛ bɔne akatua ne owuo.\nSara: Wei deɛ ntease nnim. Adɛn nti na Adam ne Hawa bɔne nti, ɛsɛ sɛ nnipa nyinaa hu amane saa?\nMaggie: Ɛwom, ɛte sɛ nea ntease nnim. Nanso esiane sɛ Onyankopɔn bu atɛntrenee nti, ɔyɛɛ biribi; ɔmaa Adam ne Hawa wui wɔ bɔne a wɔyɛe no ho, na afei ɔmaa yɛn a yɛyɛ n’asefo no nyaa anidaso. Onyankopɔn yɛɛ nhyehyɛe bi a ɔde bɛgye yɛn afi saa ɔhaw no mu. Ɛno na ɛmaa Yesu agyede afɔrebɔ no ho bɛhiaeɛ. Wo deɛ, ma yɛnsan nhwɛ Romafoɔ 6:23 hɔ bio. Bere a ɛkaa sɛ “bɔne akatua ne owuo” akyi no, ɛsan toaa so sɛ: “Akyɛdeɛ a Onyankopɔn de ma ne daa nkwa a ɛnam yɛn Awurade Yesu Kristo soɔ.” Enti Yesu wuo no na abue kwan a ɛbɛma yɛanya yɛn ho atete afi bɔne ne owuo ho. *\nAGYEDE NO YƐ ONYANKOPƆN AKYƐDE A ƐSEN BIARA\nMaggie: Asɛm foforo bi wɔ baabi a wokenkanee no a mepɛ sɛ wohyɛ no nsow.\nSara: Asɛm bɛn?\nMaggie: Hyɛ no nsow sɛ, kyerɛwsɛm no san ka sɛ: “Akyɛdeɛ a Onyankopɔn de ma ne daa nkwa a ɛnam yɛn Awurade Kristo Yesu soɔ.” Afei ma memmisa wo, sɛ Yesu na ɔhunuu amane na owui de ne nkwa too hɔ maa yɛn a, adɛn nti na Bible ka sɛ agyede no yɛ “akyɛde a Onyankopɔn de ma,” na ɛnyɛ “akyɛde a Yesu de ma”? *\nSara: Hmm. Ɛno deɛ mennim.\nMaggie: Asɛm no ara ne sɛ Onyankopɔn na ɔbɔɔ Adam ne Hawa, enti bere a wɔyɛɛ asoɔden wɔ Eden turom hɔ no, Onyankopɔn na wɔyɛɛ no bɔne. Akyinnye biara nni ho sɛ bere a nnipa mmienu a Yehowa dii kan bɔɔ wɔn no tew ne so atua no, ɛyɛɛ no yaw paa. Nanso Yehowa amma mframa amfa so koraa na ɔkyerɛɛ ɔkwan a ɔbɛfa so adi asɛm no ho dwuma. * Ɔbɔɔ ne tirim sɛ ɔbɛma ne honhom mu abɔde no mu baako aba asase so abɛtena ase sɛ onipa a ɔyɛ pɛ, na ɔde ne nkwa abɔ afɔre sɛ agyede. Enti agyede no ho biribiara yɛ akyɛde a efi Onyankopɔn. Biribi foforo nso wɔ hɔ a ɛma agyede no yɛ akyɛde a efi Onyankopɔn. Woadwene sɛnea Onyankopɔn tee nka bere a wɔkum Yesu no ho pɛn?\nSara: Dabi, mennwenee ho da.\nMaggie: Mehunu nneɛma pii a mmofra de di agorɔ wɔ ha. Mehwɛ a wowɔ mmofra.\nSara: Aane, mewɔ mmofra mmienu; ɔbaa baako, barima baako.\nMaggie: Woyɛ ɔwofo yi deɛ, megye di sɛ wobɛte Yehowa Nyankopɔn a ɔyɛ Yesu soro Agya no ase yie. Ɛda a wɔkum Yesu no, wo hwɛ a n’Agya no tee nka sɛn? Nea mepɛ sɛ mekyerɛ ne sɛ, wohwɛ a sɛn na ɔtee nka bere a ɔhunuu sɛ wɔakyere ne Ba a ɔdɔ no no, wɔredi ne ho fɛw, na wɔrebobɔ no akuturuku no? Wogye di sɛ Agya no san tee nka sɛn bere a wɔde nnadewa bobɔɔ ne Ba no fam dua ho, na wɔgyaa no hɔ sɛ ɔnwu owu yaayaw no?\nSara: Mehwɛ a ɔdii yaw paa. Mensusuu ho saa da!\nMaggie: Ɛwom, yɛrentumi nkyerɛ sɛnea Onyankopɔn dii yaw ankasa saa da no deɛ, nanso yɛnim sɛ ɔwɔ atenka. Na yɛnim nea enti a ɔmaa kwan maa saa nneɛma yi nyinaa too no no nso. Wɔakyerɛkyerɛ mu kama wɔ Yohane 3:16. Ɛyɛ kyerɛwsɛm a yɛnim no yie paa. Mesrɛ wo, wobɛkenkan ama me?\nSara: Aane. Ɛka sɛ: “Onyankopɔn dɔ wiase paa ma enti ɔde ne Ba a ɔwoo no korɔ no maeɛ, na obiara a ɔkyerɛ ne mu gyidi no ansɛe na mmom wanya daa nkwa.”\nAgyede afɔre no yɛ ɔkwan a Onyankopɔn afa so ada ɔdɔ a ɛsen biara adi akyerɛ yɛn\nMaggie: Medaase. Wo deɛ ma yɛnsan nhwɛ kyerɛwsɛm no fã a ɛdi kan no. Ɛka sɛ: “Onyankopɔn dɔ wiase.” Enti ɔdɔ ne asɛm no pɔw ankasa. Ɔdɔ na ɛkaa Onyankopɔn ma ɔsomaa ne Ba no baa asase so bɛwu maa yɛn. Nokwasɛm ni, agyede afɔre no ne ade kɛse paa a Onyankopɔn ayɛ ama nnipa de akyerɛ sɛ ɔdɔ yɛn. Ɛno na afe biara Yehowa Adansefo hyiam hyɛ ho fã de kae Yesu wuo no. Wohunu nkyerɛkyerɛmu kakra a mede ama yi sɛn?\nSara: Emu ada hɔ paa ama me. Medaase sɛ woasan akyerɛkyerɛ me mu.\nBible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yie? Sɛ saa a, bere biara a wobɛhyia Yehowa Danseni bi no, mma no nnha wo sɛ wobɛbisa no. N’ani bɛgye ho sɛ ɔne wo bɛbɔ saa asɛm no ho nkɔmmɔ.\n^ nky. 5 Afe biara sɛ edu bere a Yesu wui no a, Yehowa Adansefo hyiam kae n’afɔrebɔ wuo no. Afe yi wɔbɛkae ne wuo no Fida, April 3.\n^ nky. 32 Ɔwɛn-Aban foforo bɛba abɛkyerɛkyerɛ sɛnea Yesu agyede afɔre no boa yɛn ma yɛtete yɛn ho fi bɔne ho, ne nea yɛyɛ a, ɛbɛma yɛanya agyede no so mfaso mu.\n^ nky. 36 Bible ma yɛhunu sɛ ɛsono Onyankopɔn, ɛnna ɛsono Yesu. Sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 4. Yehowa Adansefo na wɔtintimiiɛ.\n^ nky. 38 Hwɛ Genesis 3:15.\nASƐM A ƐDA SO Adɛn Nti na Ɛho Hia sɛ Wosua Bible?\nSɛnea Yɛne Nkurɔfo Sua Bible\nBIBLE TUMI SESA NNIPA Nsɛmmisa Mmiɛnsa Bi Sesaa M’asetena\nWɔhunuu Tete Ade Bi a Ɛsom Bo wɔ Bɔɔla So\nYEHOWA DANSENI BI NE OBI BƆ NKƆMMƆ Adɛn Nti na Ɛsɛ sɛ Yɛkae Yesu Wuo No?\nText Baabi a wubetumi atwe nneɛma akenkan ƆWƐN-ABAN April 2015 | Wopɛ Sɛ Wosua Bible?\nAudio Baabi a wubetumi atwe nneɛma abɔ atie ƆWƐN-ABAN April 2015 | Wopɛ Sɛ Wosua Bible?\nApril 2015 | Wopɛ Sɛ Wosua Bible?\nƆWƐN-ABAN April 2015 | Wopɛ Sɛ Wosua Bible?


1 Samuel 25 | Intanɛt So Bible| Wiase Foforɔ Nkyerɛaseɛ\n25 Ɛbae sɛ Samuel+ wui, na Israel nyinaa boaboaa wɔn ho ano besũũ+ no, na wosiee no ne fie nkyɛn wɔ Rama.+ Na Dawid sɔree, na osian kɔɔ Paran sare so.+ 2 Ɔbarima bi tenaa ase wɔ Maon+ a n’adwuma wɔ Karmel.*+ Ná ɔbarima no yɛ onipa kɛse paa; ná ɔwɔ nguan mpem abiɛsa ne mmirekyi apem, na na ɔretwitwa ne nguan ho+ wɔ Karmel. 3 Ɔbarima no din de Nabal,+ na ne yere din de Abigail.+ Ná ne yere no nim nyansa+ yiye na ne ho nso yɛ fɛ, na ne kunu de, na n’asɛm yɛ den na ne nneyɛe nye;+ ná ɔyɛ Kaleb+ aseni. 4 Na Dawid tee wɔ sare so hɔ sɛ Nabal retwitwa ne nguan ho nhwi.+ 5 Enti Dawid somaa mmerante du, na Dawid ka kyerɛɛ mmerante no sɛ: “Monkɔ Karmel, Nabal nkyɛn na munkobisa sɛnea ne ho te,+ me din mu. 6 Mokɔ a, monka nkyerɛ me nua no sɛ, ‘Ensi wo yiye,+ na ensi wo fie ne nea wowɔ nyinaa yiye. 7 Mate sɛ woretwitwa nguan ho. Yɛne wo nguanhwɛfo no ara na ɛtenae.+ Yɛampoopoo wɔn,+ na nna a wɔde tenaa Karmel nyinaa, wɔn biribiara anyera. 8 Bisa w’ankasa mmarima no, na wɔbɛka akyerɛ wo, na ma me mmarima no nnya w’anim dom, efisɛ yɛaba da pa. Enti yɛsrɛ wo, nea wo nsa bɛka biara, fa ma wo nkoa ne wo ba Dawid.’”+ 9 Ɛnna Dawid mmarima no kɔe, na wɔkɔkaa nsɛm yi nyinaa kyerɛɛ Nabal wɔ Dawid din mu, na wɔtwɛnee. 10 Nanso Nabal buaa Dawid nkoa no sɛ: “Hena ne Dawid,+ na hena ne Yese ba no? Nnansa yi, nkoa a wɔaguan afi wɔn wuranom nkyɛn adɔɔso.+ 11 Memfa m’aduan+ ne me nsu ne me nam a makum atwitwa ama me nguan ho twitwafo no mma mmarima a minnim faako a wofi mpo?”+ 12 Ɛnna Dawid mmarima no dan wɔn ho sii kwan so, na wɔsan kɔe kɔkaa nsɛm yi nyinaa kyerɛɛ no. 13 Ɛhɔ ara na Dawid ka kyerɛɛ ne mmarima no sɛ: “Obiara mfa ne nkrante mmɔ n’asen!”+ Enti obiara faa ne nkrante bɔɔ n’asen, na Dawid nso de ne nkrante bɔɔ n’asen. Na wodii Dawid akyi, mmarima bɛyɛ ahanan, na ahanu tenaa wɔn nneɛma ho.+ 14 Nso ná mmarima no biako akɔka akyerɛ Nabal yere Abigail sɛ: “Hwɛ, Dawid tuu abɔfo fi sare so behyiraa yɛn wura, nanso wateɛteɛ wɔn ayeyaw wɔn.+ 15 Mmarima no yɛɛ yɛn yiye sɛ, na wɔampoopoo yɛn, na nna a yɛne wɔn nantew wuram no nyinaa, yɛn biribiara anyera.+ 16 Wɔyɛe sɛ ɔfasu+ wɔ yɛn ho awia ne anadwo, nna a yɛne wɔn wɔ hɔ rehwɛ nguan no nyinaa. 17 Na afei hwɛ na hu nea wobɛyɛ, na mmusu na ɛrebɛba+ yɛn wura ne ne fie nyinaa so, efisɛ ɔyɛ ɔbarima huhuni+ a obi ntumi nkasa nkyerɛ no.” 18 Ɛhɔ ara na Abigail+ yɛɛ ntɛm faa paanoo ahanu ne bobesa+ nsuhina abien ne nguan anum a wɔasiesie,+ ne nkyewe+ susukora anum, ne bobe tetare+ ɔha, ne borɔdɔma aba a wɔabɔ no atɔwatɔw+ ahanu, na ɔde soaa mfurum. 19 Ɛnna ɔka kyerɛɛ ne mmerante no sɛ: “Monsen nni me kan,+ na midi mo akyi.” Na ne kunu Nabal de, wanka hwee ankyerɛ no. 20 Na ɛbae sɛ bere a ɔte afurum no so+ resian bepɔw no ahintawee mu no, ɔnkɔhwɛ a Dawid ne ne mmarima na wɔresian ba yi. Enti okohyiaa wɔn. 21 Dawid de, na waka sɛ: “Ɔbrɛ na mabrɛ agu kwa sɛ mebɔɔ oyi nneɛma nyinaa ho ban sare no so; nea ɔwɔ nyinaa mu biako mpo anyera,+ nanso hwɛ, bɔne na ɔde retua papa a meyɛe so ka.+ 22 Sɛ ebedu anɔpa+ na magyaw ɔbarima+ bi wɔ ne fie a, Onyankopɔn ntua Dawid atamfo ka na ɔmfa bi nka ho.”+ 23 Bere a Abigail huu Dawid ara pɛ, ɔyɛɛ ntɛm si fii afurum no so, na ɔkotow Dawid anim na ɔde n’anim butuw fam.+ 24 Afei ɔhwee ne nan ase+ kae sɛ: “O me wura, ma asodi no mmra me so+ mmom; mesrɛ wo, ma w’afenaa nkasa w’asom,+ na tie w’afenaa asɛm. 25 Mesrɛ wo, mma me wura mmfa ne koma nnkɔ ɔbarima huhuni+ Nabal yi so, na sɛnea ne din te no saa na ɔte. Ne din de Nabal, na agyimisɛm ne no na ɛte.+ W’afenaa de, manhu me wura mmarima a wosomaa wɔn no. 26 Enti me wura, sɛ́ Yehowa te ase+ na wo kra nso te ase yi,+ Yehowa ayi wo afi mu+ na woammedi mogya ho fɔ,+ sɛ wode w’ankasa wo nsa bɛtɔ were.+ Na ma w’atamfo ne wɔn a wɔpɛ me wura bɔne no nyɛ sɛ Nabal.+ 27 Na akyɛde+ a w’afenaa de abrɛ me wura yi, fa ma mmerante a wodi me wura anammɔn akyi+ no. 28 Enti mesrɛ wo, fa w’afenaa+ bɔne kyɛ no, na Yehowa bɛkyekye daa fie+ ama me wura efisɛ Yehowa ko na me wura reko;+ bɔne de, wɔrenhu bi wo ho wo nna nyinaa.+ 29 Na sɛ onipa sɔre tiw wo na ɔhwehwɛ wo kra a, Yehowa wo Nyankopɔn+ bɛkyekyere me wura kra wɔ nkwa bɔtɔwa+ mu, ne nkyɛn; nanso w’atamfo kra de, ɔbɛtow no sɛ ade a efi ataabo+ mu. 30 Na ɛbɛba sɛ Yehowa bɛyɛ papa a waka wɔ me wura ho no nyinaa, enti ɔbɛyɛ wo Israel so panyin.+ 31 Mma me wura nnhwie mogya nngu kwa,+ na w’ankasa woamfa wo nsa antɔ were+ anyɛ biribi anhaw w’ahonim, na anto me wura koma hintidua. Yehowa bɛyɛ me wura yiye, na ɛyɛ a kae+ w’afenaa.” 32 Ɛnna Dawid ka kyerɛɛ Abigail sɛ: “Nhyira nka Yehowa, Israel Nyankopɔn+ a ɔsomaa wo behyiaa me nnɛ yi! 33 Nhyira nka wo nyansa,+ na nhyira nka wo sɛ woayi me afi mogya ho afɔdi+ mu na m’ankasa mamfa me nsa antɔ were.+ 34 Na sɛ́ Yehowa, Israel Nyankopɔn a wamma manyɛ wo bɔne+ no nso te ase yi, sɛ woanyɛ ntɛm ammehyia me+ a, anka ade bɛkye anɔpa no na ɛnkaa Nabal fie ɔbarima+ biako mpo.” 35 Ɛnna Dawid gyee nea ɔde brɛɛ no no ne nsam, na ɔka kyerɛɛ no sɛ: “Foro kɔ wo fie asomdwoe mu.+ Hwɛ, matie wo nne, na mahwɛ w’anim.”+ 36 Akyiri yi Abigail baa Nabal nkyɛn, na ɔbɛtoe sɛ watow pon wɔ fie te sɛ ɔhene bi pon,+ na Nabal ani agye ne komam, na wabow+ titaa; na wanka asɛm ketewa anaa kɛse bi ankyerɛ ne kunu kosii sɛ ade kyee. 37 Na ɛbae sɛ ade kyee anɔpa a nsã no atetew Nabal ani so no, ne yere kaa nsɛm yi kyerɛɛ no, na ne koma+ wui ne mu, na ɔyɛe sɛ ɔbo. 38 Ɛno akyi bɛyɛ dadu no, Yehowa bɔɔ+ Nabal ma owui. 39 Dawid tee sɛ Nabal awu, na ɔkae sɛ: “Nhyira nka Yehowa a wadi m’asɛm+ ayi m’ahohora+ na wayi me afi Nabal nsam na wamma n’akoa anyɛ bɔne,+ na Yehowa ama Nabal bɔne adan agu n’atifi!”+ Na Dawid somae sɛ wɔnkɔka nkyerɛ Abigail sɛ ɔbɛware+ no. 40 Enti Dawid nkoa no kɔɔ Abigail nkyɛn wɔ Karmel, na wɔne no kɔkasae sɛ: “Dawid asoma yɛn wo nkyɛn sɛ ɔrebɛfa wo aware.” 41 Ɛhɔ ara na ɔsɔre bɔɔ ne mu ase, na ɔde n’anim butuw fam+ kae sɛ: “W’afenaa ni, na mɛyɛ abaawa ahohoro me wura+ nkoa nan ho.”+ 42 Ɛnna Abigail+ yɛɛ ntɛm sɔree, na ɔtenaa+ afurum so, na ne mmaawa baanum dii n’akyi, na osiim ne Dawid abɔfo no kɔe, na ɔbɛyɛɛ ne yere. 43 Ná Dawid afa Ahinoam+ a ofi Yesreel+ nso, na mmea baanu no nyinaa bɛyɛɛ ne yerenom.+ 44 Saul de, na ɔde ne babea Mikal,+ Dawid yere no ama Lais ba Palti+ a ofi Galim+ no aware.\n^ Ɛyɛ Yuda bepɔw so kurow a ɛda Hebron anafo; ɛsono Bepɔw Karmel.